28 maut Taufan Sitrang badai selatan Bangladesh
Oleh KOSMO!

26 Oktober 2022, 9:30 pm
DHAKA – Sekurang-kurangnya 28 orang maut selepas Taufan Sitrang membadai selatan Bangladesh Isnin lalu, sekali gus memaksa kira-kira sejuta orang dipindahkan dari kediaman masing-masing, lapor laman berita Wion News semalam.
Siklon yang setara dengan taufan di Lautan Atlantik dan Lautan Pasifik itu sebenarnya memberi ancaman biasa namun, para saintis memaklumkan perubahan iklim menjadikan fenomena itu lebih teruk dan kerap.
Kira-kira 10 juta penduduk terputus bekalan elektrik di daerah sepanjang pantai kelmarin, manakala sekolah-sekolah ditutup di sebahagian besar kawasan selatan negara itu.
Pegawai kerajaan, Jebun Nahar seperti dipetik oleh agensi berita AFP memaklumkan bahawa 28 orang telah meninggal dunia setakat ini. Kebanyakan kematian berpunca daripada kejadian pokok tumbang selain dua orang maut apabila bot yang dinaiki mereka karam di sungai Jamuna, utara Bangladesh.
Lapan orang lagi hilang apabila sebuah kapal korek karam semasa ribut pada malam Isnin lalu di Teluk Bengal, berhampiran taman perindustrian terbesar negara itu di Mirsai, kata Ketua Jabatan Bomba Wilayah, Abdullah Pasha.
“Angin kencang menterbalikkan kapal korek dan ia tenggelam serta-merta di Teluk Bengal,” katanya kepada AFP, sambil menambah bahawa anggota penyelam sedang mencari mangsa yang terselamat.

Sementara itu, Setiausaha Kementerian Pengurusan Bencana, Kamrul Ahsan berkata, orang ramai dipindahkan dari kawasan rendah seperti pulau terpencil dan tebing sungai ke beribu-ribu pusat perlindungan bertingkat.
“Mereka bermalam di pusat perlindungan siklon dan ramai yang pulang ke rumah masing-masing pada pagi semalam,” katanya.
Kamrul berkata, hampir 10,000 rumah sama ada musnah atau rosak dalam ribut itu manakala kira-kira 1,000 kolam ternakan udang telah dihanyutkan air banjir. – Agensi


PRU15: Radzi calon PN di Putrajaya
Oleh MOHD. HUSNI MOHD. NOOR

26 Oktober 2022, 11:56 pm
PUTRAJAYA – Naib Presiden Parti Pribumi Bersatu Malaysia (Bersatu), Datuk Dr. Radzi Jidin diumumkan sebagai calon Perikatan Nasional (PN) bagi kerusi Parlimen Putrajaya.
Perkara itu diumumkan Presiden PN, Tan Sri Muhyiddin Yassin sempena Program Jelajah Prihatin Parlimen Putrajaya di Kompleks Kejiranan Presint 16, di sini malam tadi.
“Saya umumkan awal-awal lagi dan selepas ini kita nak minta dia buat kerja. Malam ni sahih bukan uar-uar atau khabar-khabar tapi sahih diumumkan Pengerusi PN.
“Saya tak tahu siapa nak lawan, lawanlah. Tapi saya nak beri nasihat sikit kepada kawan saya Ku Nan (Datuk Seri Tengku Adnan). Ku Nan have done something for Putrajaya but (telah buat sesuatu di Putrajaya, tetapi) cukuplah Ku Nan
“Sekarang tiba masa untuk kita ubah dan perubahan itu akan dilakukan oleh PN di bawah Radzi,” katanya.-KOSMO! ONLINE


SPRM tahan lelaki perdaya pemilik syarikat projek RM730,000
Oleh IVAN AMIRUL

26 Oktober 2022, 9:12 pm
KOTA KINABALU – Seorang lelaki ditahan Suruhanjaya Pencegahan Rasuah Malaysia (SPRM) Sabah selepas dipercayai memperdaya pemilik sebuah syarikat bagi memperoleh projek pembekalan bahan mentah kering dan basah bernilai RM730,000 pada 2013.
Suspek berusia 35 tahun berkenaan ditahan di pejabat SPRM Sabah ketika hadir memberi keterangan kira-kira pukul 2.30 petang tadi.
Menurut sumber, lelaki itu disyaki memperdaya pemilik syarikat terbabit dengan menawarkan kerjasama untuk melaksanakan projek berkenaan sehingga menyebabkan mangsa mengalami kerugian sebanyak RM100,000.
Pengarah SPRM Sabah, Datuk S Karunanithy berkata, suspek akan dibawa ke Mahkamah Sesyen Khas Rasuah Kota Kinabalu esok untuk pertuduhan mengikut Seksyen 420 Kanun Keseksaan.-KOSMO! ONLINE


30 kru filem berjaya dibawa keluar
Oleh ASLIZA MUSA

26 Oktober 2022, 8:47 pm
GOPENG – Kesemua 30 kru penggambaran filem yang terperangkap ekoran air naik mendadak di alur air di Gua Tempurung di sini petang tadi berjaya dibawa keluar dengan selamat.
Ketua Polis Perak, Datuk Mohd. Yusri Hassan Basri berkata, tiada kecederaan dan kemalangan jiwa dilaporkan dalam kejadian di belakang gua sekitar pukul 4 petang.
Katanya, kesemua mangsa berjaya dibawa keluar pada pukul 6.10 petang.
“Siasatan mendapati kejadian berlaku ketika hujan lebat menyebabkan air naik mendadak dengan kedalaman kira-kira 1.5 meter di kawasan alur air di dalam gua.
“Kesemua mangsa yang terlibat adalah kru pengambaran filem ‘Bursting Point’ melibatkan syarikat produksi Singapura yang sedang mejalankan kerja-kerja pengambaran di kawasan tersebut,” katanya di sini hari ini.
Menurut beliau, jumlah kru yang terlibat seramai 80 orang namun hanya 30 orang terperangkap melibatkan warga tempatan dan Singapura.-KOSMO! ONLINE


Paskal bakal terima lebih 900 aset dari AS
Oleh LUQMAN RIDHWAN MOHAMED NOR

26 Oktober 2022, 7:50 pm
LUMUT – Pasukan Khas Laut (Paskal) Tentera Laut Diraja Malaysia (TLDM) bakal menerima lebih 900 aset pelbagai jenis yang disumbangkan oleh Amerika Syarikat (AS).
Menteri Kanan Pertahanan, Datuk Seri Hishammuddin Tun Hussein berkata, sumbangan aset tersebut adalah menerusi kerjasama pertahanan erat antara Malaysia dan negara berkenaan.
Jelas beliau, ia khususnya melalui program Building Partnership Capacity serta hasil hubungan akrabnya dengan Setiausaha Pertahanan AS, Lloyd J. Austin III.
“Ia (aset) merangkumi Glock 17 Gen 4, M4 Carbine, jaket kalis peluru, spotter scope dan radio handheld Thales,” katanya pada sidang akhbar di Pangkalan TLDM Lumut hari ini.
Pada masa sama, Hishammuddin berkata, hasil perbincangan berterusan antara kepimpinan kementeriannya serta TLDM, Paskal telah dan akan melaksanakan perolehan aset baharu pelbagai jenis dalam masa terdekat.
Katanya, perolehan aset baharu itu dibuat dengan mengambil kira kehendak serta keperluan ‘end user’ sendiri iaitu TLDM.

“Perolehan ini antara lain merangkumi aset-aset seperti Close Circuit Breathing Apparatus, submachine gun, static parachute, freefall parachute, thermal binocular serta pembinaan menara penembak sniper di Lapang Sasar Sniper,” katanya.
“Sebentar tadi saya memantau sendiri antara bentuk latihan Paskal yang mana saya bukan sahaja berpuas hati malah kagum serta akui tahap kemahiran dan kepakaran mereka berada pada kelas tersendiri.
“Bagaimanapun, sebagai salah satu pasukan elit Angkatan Tentera Malaysia (ATM), Paskal tidak hanya mementingkan latihan taktikal dari semasa ke semasa tetapi juga memerlukan aset yang berkeupayaan menangani ancaman keselamatan semasa,” katanya. – KOSMO! ONLINE


Mahkamah: 3 bekas anggota TLDM kekal dipenjara 25 tahun
Oleh NORLIZAH ABAS

26 Oktober 2022, 8:57 pm
PUTRAJAYA – Mahkamah Rayuan hari ini memerintahkan tiga bekas anggota Tentera Laut Diraja Malaysia (TLDM) menjalani hukuman penjara 25 tahun atas kesalahan menyebabkan kematian seorang rakan setugas, sembilan tahun lalu.
Panel tiga hakim diketuai oleh Datuk Hanipah Farikullah yang bersidang bersama Datuk Ahmad Nasfy Yasin dan Datuk Nordin Hassan memutuskan demikian secara sebulat suara selepas menolak rayuan akhir mereka.
Mahkamah selanjutnya mengeluarkan waran pengkomitan terhadap Muhammad Zahirudin Nordin, 33, Mohd Hood Mad Hasib, 33 dan Muhammad Faidhi Zaini, 32, berkuat kuasa serta merta.
Mereka disabitkan dengan niat bersama menyebabkan kematian Asrup Raidin, 27, di kawasan lagun Stesen Uniform TLDM di Pulau Terumbu Ubi, Labuan pada pukul 7.36 malam, 3 Disember 2013.
Panel berkenaan mengekalkan keputusan Mahkamah Tinggi Kota Kinabalu, Sabah pada 9 Januari 2018 yang menjatuhkan hukuman penjara 25 tahun.
Pada 29 September 2016, Mahkamah Sesyen Kota Kinabalu menjatuhkan hukuman penjara 30 tahun terhadap mereka.

Hakim Hanipah ketika membacakan keputusan itu berkata, tiada percanggahan yang material di antara keterangan dua saksi mata iaitu saksi pendakwaan kelapan (SP8) dan SP10 yang boleh menjejaskan kes pendakwaan.
Panel itu turut berpendapat, keterangan yang dikemukakan oleh pihak pendakwaan mencukupi untuk menunjukkan niat bersama perayu-perayu. – KOSMO! ONLINE


Rani Kulup mahu ganti Anwar Ibrahim di Port Dickson
Oleh ZAKKINA WATI AHMAD TARMIZI

26 Oktober 2022, 7:38 pm
PORT DICKSON – Aktivis yang juga pesara tentera, Abdul Rani Kulup Abdullah mengumumkan akan bertanding di kerusi Parlimen Port Dickson pada Pilihan Raya Umum Ke-15 (PRU15) atas tiket Parti Barisan Penyatuan Nasional (BPN).
Beliau yang juga merupakan Presiden Pertubuhan Martabat Jalinan Muhibbah Malaysia (MJMM) membuat keputusan menyertai politik selepas 22 tahun berjuang membawa suara rakyat melalui platform pertubuhan bukan kerajaan (NGO).
“Saya hendak bertanding demi rakyat di Port Dickson supaya mereka dapat mengundi untuk bawa saya ke Parlimen sekali gus mendapatkan kuasa demi membantu rakyat di sini.
“Sekiranya saya menang dan mempunyai kuasa nanti saya boleh menyelesaikan masalah. Saya pilih Port Dickson kerana tiada kawasan lain untuk bertanding. Saya ikhlas untuk membantu kerana memikirkan rakyat,” katanya ketika ditemui di sini hari ini.
Abdul Rani yang berasal dari Kuala Kangsar, Perak dan menetap di Gombak, Selangor itu menambah keputusannya itu juga adalah kerana hasratnya untuk menyelesaikan isu veteran tentera.
“Sejak 1973 hingga 1995 saya telah berkhidmat dalam tentera, selama 22 tahun perkhidmatan dan dengan jawatan terakhir sebagai Rejimental Sarjan Mejar di Kementerian Pertahanan.

“Saya juga berhasrat bertanding di sini untuk membantu veteran kerana saya difahamkan terdapat 80 hingga 90 peratus veteran tentera berada di Port Dickson ini,” katanya.-KOSMO! ONLINE


PRU15: Husam Musa bertanding di luar Kelantan
Oleh ROSMIZAN RESDI

26 Oktober 2022, 7:48 pm
BACHOK – Selepas pengumuman Nik Omar Nik Aziz bakal bertanding di Perak, Pakatan Harapan (PH) Kelantan mengesahkan Datuk Husam Musa pula akan merebut kerusi Parlimen di luar Kelantan pada Pilihan Raya Umum ke-15 (PRU15).
Pengerusi PH Kelantan, Muhammad Husain berkata, keputusan itu diputuskan berdasarkan strategi PH untuk berdepan PRU15 pada 19 November ini.
“Penghijrahan dua tokoh ini ke luar Kelantan bukan disebabkan masalah dalaman seperti yang didakwa oleh sesetengah pihak.
“Ini adalah strategi kita. Tokoh-tokoh besar (dalam PH) mahu membahagikan begitu (kerusi-kerusi Parlimen) untuk PRU15,” katanya pada sidang akhbar selepas Majlis Pelancaran Bendera PH di Bilik Gerakan Utama Harapan Bachok, Kampung Balai di sini hari ini.-KOSMO! ONLINE


Jiran lumur najis pada kereta kerana berebut kotak parkir
Oleh KOSMO!

26 Oktober 2022, 8:00 pm
LONDON – Seorang lelaki di England dirakam melumur najis pada kereta baharu jirannya selepas menuang air kecil ke dalam peti surat rumah mereka di Hampshire, lapor akhbar New York Post semalam.
Sue Waters, 59, berkata, dia dan suaminya Martin, 61, sedang bercuti di Cypress sebelum terkejut apabila melihat wajah jiran mereka menerusi kamera di lonceng pintu rumah pada 6 Ogos lalu.
Ketika kejadian, pasangan itu tidak dapat mengenal pasti cecair yang dituang lelaki berkenaan ke atas harta benda mereka dan bimbang ia mungkin bahan mudah terbakar seperti minyak petrol.
Mereka kemudian meminta anak perempuan dan menantu lelaki untuk memeriksa rumah itu.
“Ternyata dia menuang air kencing ke dalam peti surat dan melumur najis kucing di merata tempat termasuk kereta dan depan pintu rumah saya, sebelum pergi ke pintu belakang untuk menuang air kencing ke dalam tong sampah,” katanya.
“Anak dan menantu kami membersihkannya dengan mencuci lantai tetapi terpaksa membuang permaidani kerana berbau hancing. Kami sangat kecewa,” kata Sue.

Jiran kepada pasangan itu didakawa menuduh mereka mengambil tempat letak keretanya. Kedua-dua pihak telah bertengkar mengenai perkara itu dengan pasangan Waters mempunyai bukti bahawa ia kepunyaan mereka sebagai ‘ruang pelawat’.
Lelaki berkenaan bagaimanapun mempersoalkan isu tersebut dan kerap mengetuk pintu rumah pasangan itu untuk memberitahu mereka supaya berpindah.
“Polis mengatakan ia bukan satu tindakan jenayah, jadi dia berjaya melepaskan diri daripada segala perbuatan tanpa sebarang masalah,” kata Sue. – Agensi


NASA tubuh panel siasat penampakan UFO
Oleh KOSMO!

26 Oktober 2022, 8:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) menubuhkan panel pertama seumpamanya untuk mengkaji ‘fenomena udara tidak dikenal pasti’ (UAP) atau lebih dikenali sebagai objek terbang tidak dikenali (UFO), lapor akhbar Metro UK semalam.
Isnin lalu, agensi angkasa lepas itu mengumumkan senarai 16 panel yang terdiri daripada pakar dalam bidang saintifik termasuk fizik dan astrobiologi.
Kumpulan itu akan menumpukan siasatan sepenuhnya terhadap penampakan yang tidak diklasifikasikan dan data-data lain yang dikumpul daripada kerajaan dan sektor komersial, demikian menurut NASA.
Kajian oleh NASA adalah berasingan dengan siasatan yang baru diperkenalkan oleh Pentagon mengenai UAP yang dilaporkan oleh bahagian penerbangan tentera dan dianalisis oleh pegawai pertahanan dan perisikan Amerika Syarikat (AS).
Usaha selari oleh Nasa dan Pentagon menyerlahkan titik perubahan bagi kerajaan AS selepas menghabiskan beberapa dekad untuk memesongkan, membongkar dan menyahkreditkan pemerhatian UFO sejak tahun 1940-an.
Istilah UFO yang sudah lama dikaitkan dengan pengertian piring terbang dan kapal angkasa makhluk asing telah digantikan dalam bahasa rasmi kerajaan kepada UAP.

“Tiada bukti bahawa UAP berasal dari luar angkasa,” kata NASA.
“Memahami data yang kami ada di sekitar fenomena udara yang tidak dikenal pasti adalah penting untuk membantu kami membuat kesimpulan saintifik tentang apa yang berlaku di langit kita,’ kata pentadbir bersekutu NASA, Thomas Zurbuchen. – Agensi


Guru lelaki tepek krim pelindung matahari jadi bahan ketawa
Oleh KOSMO!

26 Oktober 2022, 9:00 pm
JAKARTA – Seorang guru lelaki yang mengajar subjek Pendidikan Jasmani di Indonesia menjadi sensasi internet apabila video memaparkan dia memakai krim pelindung sinaran matahari tular di media sosial, lapor laman Suara semalam.
Menerusi rakaman yang dimuat naik di Instagram @moodchanger.id, guru berkenaan memakai krim tersebut semasa berada dalam bilik guru sebelum sesi mengajar bermula.
“Apabila guru Pendidikan Jasmani memakai krim pelindung sinaran matahari, satu bilik menjadi kecoh,” demikian menurut keterangan pada video.
Meskipun diusik oleh rakan-rakan guru wanita lain, guru itu seperti tidak berasa terkesan malah meneruskan pemakaian krim seperti biasa.
Tindakan tersebut mengundang pelbagai komen daripada pengguna media sosial yang bersetuju dengan langkah perlindungan yang diambil guru lelaki itu.
“Semua orang perlu menjaga kesihatan kulit, tidak kira gender janji kulit sihat dan terpelihara,” komen seorang pengguna.

“Semua gender sama ada lelaki dan wanita berhak menjaga kulit masing-masing,” tulis seorang lagi. – Agensi


Lelaki tergelincir ke dalam sungai ditemui lemas
Oleh AIMUNI TUAN LAH

26 Oktober 2022, 7:55 pm
GUA MUSANG – Kegembiraan seorang lelaki yang memancing bersama dua rakannya berakhir tragedi apabila dia tergelincir dan terjatuh sebelum lemas di Sungai Ketil, Taman Wangi di sini hari ini.
Dalam kejadian kira-kira pukul 3.30 petang itu, mangsa, Ahmad Raihan Hanif Yusoff, 35, dari Kampung Kedai Buloh, Kota Bharu dikatakan tergelincir ketika ingin menyeberang sungai berkenaan.
Rakannya, Muhammad Syafiq Azmi, 23, berkata, mereka bertiga merupakan pekerja kontrak di sebuah syarikat telekomunikasi pergi ke sungai berkenaan untuk memancing selepas tamat waktu kerja pada pukul 12 tengah hari.
Katanya, sebelum kejadian, dia sudah melarang mangsa yang tidak pandai berenang untuk datang ke arahnya yang berada di seberang sungai kerana batu yang licin.
Ahmad Raihan Hanif
“Ketika itu, saya sedang mandi di sungai itu dan Ahmad Raihan Hanif ingin datang ke arah saya dengan menyeberang sungai berkenaan.
“Tiba-tiba saya terdengar percikan air yang kuat dan melihat mangsa sudah tergelincir dan terjatuh ke dalam sungai. Saya sempat menarik tangannya, namun dia terus dihanyutkan arus sungai,” katanya ketika ditemui pemberita di lokasi kejadian di sini hari ini.

Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor ketika dihubungi berkata, mayat mangsa ditemui kira-kira pukul 6.05 petang tadi.
Katanya, mayat mangsa dijumpai tersangkut pada kayu di dalam air kira-kira 10 meter dari lokasi dia tergelincir. – KOSMO! ONLINE


PRU15: Wan Fayhsal lawan Ahmad Jazlan di Machang?
Oleh KOSMO!

26 Oktober 2022, 7:43 pm
PETALING JAYA – Desas desus mengenai pertembungan Ketua Pemuda Bersatu, Wan Ahmad Fayhsal Wan Ahmad Kamal dengan Pengerusi Perhubungan UMNO Kelantan, Datuk Ahmad Jazlan Yaakob di Parlimen Machang hari ini bertiup kencang.
Ini susulan beberapa keping gambar yang dimuat naik oleh Ahmad Fayhsal sendiri di laman sosial Facebooknya yang kini sudah berada di parlimen tersebut.
Sebelum ini ketika dihubungi Kosmo! beliau menafikan khabar angin tersebut dan menyatakan tunggu sahaja keputusan parti yang akan dibuat minggu hadapan.
“Tidak mungkin saya akan bertanding di Machang, terkejut saya dengar khabar angin ini.
Mungkin dua kerusi yang boleh saya bertanding itu pun kena dengar keputusan parti dahulu.
“Saya Ketua Bahagian Titiwangsa, jadi mungkin saya bertanding di sana atau mungkin juga di Bagan Serai,” jelasnya.
Terdahulu, kerusi Parlimen Machang merupakan kubu kuat bagi Barisan Nasional (BN) Kelantan apabila telah memenangi kerusi tersebut dalam dua kali pilihan raya sebelum ini. – KOSMO! ONLINE.


Cuaca buruk di 10 negeri malam ini
Oleh NUR HUDA MUSA

26 Oktober 2022, 7:14 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di 10 buah negeri sehingga pukul 9 malam ini.
MetMalaysia dalam satu hantaran berkata, amaran itu dikeluarkan bagi seluruh negeri Perlis, Kedah, Pulau Pinang dan Perak.
Selain itu, amaran ribut petir itu juga dikeluar di beberapa daerah di negeri Kelantan, Terengganu, Johor, Sarawak dan Sabah.
“Amaran ribut petir dikeluarkan di daerah Jeli, Kuala Krai dan Gua Musang di Kelantan susulan hujan lebat berserta ribut petir.
“Amaran sama juga dikeluarkan di Terengganu melibatkan daerah Hulu Terengganu, Dungun dan Kemaman,” katanya di sini hari ini.
Sementara itu katanya, amaran ribut petir juga di keluarkan bagi negeri Pahang melibatkan Tanah Tinggi Cameron, Jerantut, Kuantan, Bera, Pekan dan Rompin.

“Manakala di Johor pula, amaran ribut petir dikenakan di Segamat, Muar, Batu Pahat, Kluang, Mersing, Kulai, Kota Tinggi dan Johor Bahru.
“Cuaca buruk juga diramalkan akan melanda Sarawak terutam sekali di Kuching (Bau dan Kuching), Serian, Samarahan, Sri Aman (Sri Aman), Mukah (Dalat dan Mukah), Bintulu (Tatau dan Bintulu) dan Miri (Telang Usan),” ujarnya.
Tambah kenyataan itu, MetMalaysia berkata amaran ribut petir turut dikeluarkan di Sabah melibatkan kawasan Pedalaman (Tambunan), Pantai Barat (Ranau), Tawau (Lahad Datu) dan Sandakan (Tongod, Telupid dan Beluran).
Sementara itu, dalam hantaran berbeza MetMalaysia memaklumkan pihaknya akan melaksanakan pengujian siren Sistem Amaran Awal Tsunami Malaysia (SAATNM) esok.
“Pengujian siren itu akan diadakan di Kuala Muda, Kedah bermula pukul 11.30 pagi hingga 1.30 tengah hari dan Bagan Belat, Pulau Pinang pada 12.30 tengahari hingga 2.30 petang.
“Penduduk di kawasan sekitar dinasihatkan agar tidak panik dengan bunyi siren tersebut kerana ia merupakan suatu ujian sahaja,” katanya. – KOSMO! ONLINE


Tiga pasangan kekasih berkelakuan sumbang ditahan JHEAT
Oleh KAMALIZA KAMARUDDIN

26 Oktober 2022, 7:19 pm
KUALA TERENGGANU – Gara-gara berkelakuan sumbang di tempat awam, tiga pasangan kekasih ditahan pasukan penguat kuasa Jabatan Hal Ehwal Agama Terengganu (JHEAT) semalam.
Mereka yang berusia dalam lingkungan 20 hingga 30 tahun ditahan dalam operasi pemantauan dan pencegahan maksiat yang diadakan di sekitar bandar raya ini.
Ketua Penolong Pesuruhjaya Bahagian Penguatkuasaan Syariah JHEAT, Md. Adnan Abdullah berkata, operasi yang dianggotai 20 penguat KUASA JHEAT terbabit dilaksanakan antara pukul 9 malam hingga 3 pagi.
Beliau berkata, sewaktu pemeriksaan dilakukan, tiga pasangan kekasih itu dalam keadaan mencurigakan.
“Mereka duduk berdua-duaan terlalu rapat tanpa sebarang ikatan perkahwinan yang sah.
“Oleh itu, mereka diberi notis untuk hadir sesi khidmat nasihat dan kaunseling di Pejabat Agama Islam Daerah Kuala Terengganu,” katanya ketika dihubungi Kosmo! di sini hari ini.- KOSMO! ONLINE


Tujuh individu termasuk seorang wanita ditahan terbabit rusuhan
Oleh TUAN NURHIDAYAH TUAN AB.GHANI

26 Oktober 2022, 6:42 pm
AMPANG JAYA – Tujuh individu termasuk seorang wanita ditahan kerana dipercayai terlibat pergaduhan di di Medan Selera Tanjung, Taman Dato Ahmad Razali semalam.
Kejadian yang berlaku kira-kira pukul 10.40 malam tadi berpunca perbalahan mulut dan saling mengejek antara satu sama lain selain melontarkan kata-kata kesat.
Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua yang ditahan berusia lingkungan 18 hingga 23 tahun.
“Berdasarkan laporan yang dibuat pengadu, lelaki berusia 22 tahun berkenaan telah pergi ke Medan Selera Tanjung, Taman Dato Ahmad Razali untuk berjumpa dengan seorang suspek.
“Semasa perbincangan, suspek yang merupakan teman lelaki kepada bekas teman wanita pengadu dikatakan bertindak menumbuk pengadu beberapa kali di bahagian muka sehingga mencetuskan pergaduhan antara mereka,” katanya.
Menurut Mohamad Farouk, hasil siasatan mendapati perselisihan faham berlaku antara pengadu dan suspek rentetan simpanan maklumat peribadi storan awan (iCloud) milik teman wanitanya.

“Keadaan menjadi lebih tegang apabila rakan-rakan pengadu dan suspek masuk campur.
“Pengadu dan suspek, masing- masing mengalami kecederaan luka di tangan kanan dan sakit di bahagian muka,” katanya dalam kenyataan hari ini.
Beliau memberitahu, enam suspek lelaki direman selama tiga hari sehingga Jumaat ini manakala suspek perempuan direman satu hari bagi membantu siasatan.
Kes disiasat di bawah Seksyen 147 Kanun Keseksaan iaitu kesalahan merusuh. – KOSMO! ONLINE


Saintis ramal ribut angkasa matikan talian internet bertahun-tahun
Oleh KOSMO!

26 Oktober 2022, 6:30 pm
CANBERRA – Sekumpulan saintis memberi amaran mengenai kejadian ribut besar di angkasa lepas yang mampu mencetuskan keadaan digelar ‘kiamat internet’ dalam dekad akan datang, lapor akhbar Daily Star semalam.
Kejadian itu diramal akan menyebabkan gangguan talian selama berbulan-bulan atau bahkan bertahun-tahun dengan merosakkan satelit dan talian kuasa, kata saintis.
“Berdasarkan data yang tersedia, terdapat kira-kira satu peratus peluang untuk melihat ribut lain dalam dekad akan datang.
“Namun, kami tidak tahu bagaimana untuk meramalkannya atau apa kemudaratan yang mungkin berlaku disebabkannya. Kemungkinan ini agak membimbangkan, dan meletakkan asas untuk penyelidikan lanjut,” kata Dr. Benjamin Pope dari Universiti Queensland di Australia.
Pasukan saintis itu menggunakan lapisan pada batang kayu untuk meramalkan fenomena sedemikian.
“Letusan besar sinaran kosmik yang dikenali sebagai Peristiwa Miyake ini berlaku kira-kira sekali setiap 1,000 tahun tetapi puncanya tidak jelas.

“Teori utama adalah letusan suria yang besar. Kita perlu mengetahui lebih lanjut kerana jika salah satu daripadanya berlaku hari ini, ia akan memusnahkan teknologi termasuk satelit, kabel internet, talian kuasa jarak jauh dan transformer.
“Kesan ke atas infrastruktur global juga tidak dapat dibayangkan,” tambah Pope. – Agensi


Mahkamah: Syed Saddiq bebas atau bela diri diketahui Jumaat
Oleh NUZULSHAM SHAMSUDDIN

26 Oktober 2022, 6:54 pm
KUALA LUMPUR – Nasib Ahli Parlimen Muar Syed Saddiq Syed Abdul Rahman atas empat pertuduhan iaitu subahat pecah amanah, salah guna harta dan pengubahan wang haram akan diketahui Jumaat.
Keputusan sama ada Syed Saddiq dilepas atau dipanggil membela diri akan ditentukan Pesuruhjaya Kehakiman, Datuk Azhar Abdul Hamid, selepas mahkamah selesai mendengar hujahan lisan daripada pendakwaan dan pembelaan sebelum ini.
Sekiranya, pihak pendakwaan berjaya membuktikan prima facie, bermakna Syed Saddiq akan menjalani proses bela diri manakala jika sebaliknya Syed Saddiq akan dilepas dan dibebaskan.
Sepanjang prosiding, pendakwaan dikendalikan Timbalan Pendakwa Raya, Datuk Wan Shaharuddin Wan Ladin dan Mohd ‘Afif Ali, manakala peguam, Gobind Singh Deo dan Haijan Omar mewakili Syed Saddiq.
Pada 27 September lalu, pendakwaan menutup kes perbicaraan selepas 30 saksi pendakwaan selesai memberi keterangan.
Dalam perbicaraan yang bermula pada 21 Jun lalu, antara saksi pendakwaan yang dipanggil memberi keterangan adalah ibu dan bapa Syed Saddiq, iaitu Shariffah Mahani Syed Abdul Aziz dan Syed Abdul Rahman Abdullah Asagoff selaku saksi kedua dan ketiga pendakwaan.

Selain itu turut menjadi saksi pendakwaan ialah bekas Penolong Bendahari ARMADA BERSATU, Rafiq Hakim Razali.
Pendakwaan juga menawarkan 13 saksi kepada pembelaan termasuk dua pegawai forensik SPRM, Moses anak Lawrence dan Wan Zulkifli Wan Jusoh serta rakan Syed Saddiq; Mohamed Amshar Aziz, Nurali Nadzwan dan Muhammad Suhaimi Yahya.
Mengikut pertuduhan Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.
Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.
Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – KOSMO! ONLINE


Nahas helikopter di Brinchang: Tiga daripada enam mangsa parah | 15 MINIT MMTV 26 Oktober 2022
Oleh KOSMO!

26 Oktober 2022, 6:54 pm


17,800 pelajar asnaf terima zakat melalui Simpan SSPN 2022
Oleh TUAN NURHIDAYAH TUAN AB.GHANI

26 Oktober 2022, 7:08 pm
PETALING JAYA – Seramai 17,800 pelajar dalam kalangan asnaf dari 178 kawasan terpilih menerima sumbangan zakat Perbadanan Tabung Pendidikan Tinggi Nasional (PTPTN) di bawah Program Kembara Keluarga Simpan SSPN 2022.
Program dengan kerjasama Jabatan Kemajuan Masyarakat (Kemas) dan pemimpin setempat melibatkan sumbangan dalam bentuk akaun Simpan SSPN Prime.
Pengerusi PTPTN, Dr. Apli Yusoff berkata, pihaknya telah memperuntukan kira-kira RM1.78 juta bagi menjayakan program berkenaan.
Jelas beliau, Program Kembara Keluarga Simpan SSPN 2022 dilancarkan Menteri Pengajian Tinggi, Datuk Seri Dr. Noraini Ahmad pada Program Kementerian Pengajian Tinggi (KPT) Prihatin Keluarga Malaysia di Dewan Sultan Mizan, Universiti Malaysia Terengganu (UMT) pada 8 September lalu.
“Program itu melibatkan lapan kawasan dengan jumlah sumbangan sebanyak RM80,000 dan setiap kawasan diperuntukkan sebanyak RM10,000.
“Program ini akan dapat memberi manfaat kepada Keluarga Malaysia dalam perancangan kewangan bagi tujuan pendidikan tinggi,”katanya dalam satu kenyataan di sini semalam.

Mengulas lanjut, Apli berkata, PTPTN yang sentiasa komited dan prihatin dalam membantu dan menyokong masyarakat memartabatkan pendidikan.
“Diharapkan Program Kembara Keluarga Simpan SSPN 2022 ini memberi sinar kepada anak-anak untuk terus mencipta kejayaan hebat dalam akademik dan sahsiah, sekali gus menjadi kebanggaan ibu dan ayah.
“Sebagai peneraju tabung pendidikan tinggi utama negara dan agensi di bawah KPT, kami di PTPTN akan sentiasa memberi sokongan dan dorongan demi pembangunan anak bangsa selari dengan moto PTPTN, Peluang Kejayaan Anda,” ujarnya.
Selain Terengganu, Program Kembara Keluarga Simpan SSPN 2022 telah dilaksanakan di empat negeri lain iaitu di Peringkat Negeri Sabah, Peringkat Negeri Melaka, Peringkat Negeri Johor dan Peringkat Negeri Pulau Pinang. – KOSMO! ONLINE.


Wanita meninggal dunia semasa jalani proses IVF
Oleh KOSMO!

26 Oktober 2022, 7:30 pm
NEW DELHI – Seorang ibu muda dari India menemui ajal semasa menjalani rawatan kesuburan persenyawaan in-vitro (IVF) apabila mengalami kesan sampingan yang sangat jarang berlaku, lapor portal berita MailOnline semalam.
Mangsa yang berusia 23 tahun meninggal dunia secara mengejut ketika doktor sedang mengumpul telur matang dari dalam ovarinya.
Wanita yang berkahwin selama tujuh tahun dan mempunyai seorang anak perempuan berusia empat tahun yang dilahirkan secara semula jadi itu kelihatan sihat ketika pergi ke hospital untuk menjalani prosedur tersebut.
Bagaimanapun, jantungnya berhenti berdegup semasa prosedur berjalan tanpa sebarang amaran.
Bedah siasat mendedahkan dia meninggal dunia akibat sindrom hiperstimulasi ovari (OHSS), satu komplikasi yang menjejaskan satu daripada tiga wanita yang menjalani IVF.
Pengarah badan amal kesuburan Progress Educational Trust (PET), Sarah Norcross, memberitahu bahawa risiko kematian akibat OHSS sangat jarang berlaku.

Keadaan itu menyebabkan ovari wanita mengembang secara berbahaya dan dalam kes yang teruk, boleh menyebabkan mangsa berjuang untuk bernafas dengan darah beku dalam paru-paru mereka.
Hasil bedah siasat menunjukkan ovari mangsa yang biasanya bersaiz 3 sentimeter bertambah sekitar tiga kali lebih besar daripada yang sepatutnya.
Dia juga mempunyai sembilan hingga 10 folikel yang membesar pada dinding setiap ovari dan terdapat cecair di sekeliling perut dan paru-parunya yang merupakan tanda-tanda OHSS.
Pakar membuat kesimpulan bahawa mangsa telah meninggal dunia akibat edema pulmonari akut, keadaan di mana pengumpulan cecair dalam paru-paru yang disebabkan oleh pembekuan darah dan menjadikannya sukar untuk bernafas dan membawa kepada serangan jantung. – Agensi


Nelayan terapung 6 jam dalam peti sejuk selepas bot karam
Oleh KOSMO!

26 Oktober 2022, 7:00 pm
BANGKOK – Seorang nelayan ditemui terapung di dalam sebuah peti sejuk selepas berada di dalamnya selama enam jam akibat bot karam di luar pantai wilayah Krabi, Thailand, Ahad lalu, lapor akhbar Daily Star semalam.
Anat Massoyot, 33, diselamatkan oleh sebuah bot nelayan yang melalui kawasan dia dijumpai.
Ketika insiden bot karam itu, penduduk dari Kampung 3, daerah Mueng itu dilaporkan memanjat masuk ke dalam sebuah peti sejuk, tempat dia biasanya menyimpan ikan.
Anat sebelum itu membawa botnya untuk menangkap ikan di pulau Koh Lao Hong, berhampiran Pulau Hong seorang diri. Menurutnya, cuaca masih baik ketika itu.
Botnya kemudian dihempas oleh ombak besar dan air mula memenuhi ruang sebelum ia tenggelam di tengah laut.
Sebuah bot nelayan lain yang melalui kawasan itu kemudian menarik Anat keluar dari peti sejuk itu dan membawanya ke darat.

Dia kini dalam keadaan selamat dan bersyukur kerana masih hidup namun, berasa sedih kerana bot yang digunakannya untuk mencari rezeki telah hilang. – Agensi


Bintang No. 2 dunia, Lee Zii Jia tumbang mengejut
Oleh KOSMO!

26 Oktober 2022, 6:54 pm
BINTANG perseorangan profesional Malaysia, Lee Zii Jia yang kini memegang status jaguh No. 2 dunia tumbang mengejut kepada pemain Indonesia, Shesar Hiren Rhustavito seawal pusingan pertama pada Terbuka Perancis sebentar tadi.
Pada aksi di Stade Pierre de Coubertin, Paris itu, Rhustavito yang berada di ranking ke-23 dunia hanya mengambil masa 44 minit untuk menunjukkan jalan keluar kepada Zii Jia dengan keputusan 19-21, 18-21.
Terdahulu, ranking Zii Jia telah melonjak satu anak tangga kepada No. 2 dunia, di belakang juara dunia, Viktor Axelsen selepas dua hari pemain dari Alor Setar, Kedah itu menamatkan saingan Terbuka Denmark sebagai naib juara.
Zii Jia terpaksa akur tewas di pentas final Terbuka Denmark secara rubber-set 18-21, 21-16, 12-21 kepada pemain dari China, Shi Yuqi dalam pertarungan selama satu jam empat minit di Jyske Bank Arena.
Meksipun terlepas gelaran Terbuka Denmark, Zii Jia pada awalnya difahamkan gembira dengan prestasinya pada kejohanan tersebut dan sedia mengulanginya pada Terbuka Perancis yang bermula minggu ini.
Bagaimanapun, langit tidak senantiasanya cerah apabila Zii Jia yang berusia 24 tahun itu terpaksa menerima hakikat boleh pulang awal hari ini. – KOSMO ONLINE!


Helikopter terhempas: Biro Siasatan Kemalangan Udara mula siasatan
Oleh MOHD. HUSNI MOHD. NOOR

26 Oktober 2022, 5:05 pm
PUTRAJAYA – Biro Siasatan Kemalangan Udara di bawah Kementerian Pengangkutan Malaysia akan memulakan siasatan lanjut membabitkan kemalangan sebuah helikopter jenis Airbus AS 355 F2 di Cameron Highland tengah hari tadi.
Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Chester Voo berkata, siasatan itu akan dijalankan mengikut Bahagian XXVI Peraturan-Peraturan Penerbangan Awam 2016.
“CAAM mengesahkan kemalangan udara membabitkan sebuah helikopter jenis Airbus AS 355 F2 tengah hari tadi.
“Pesawat dengan nombor pendaftaran 9M-SSW itu terbabit nahas berhampiran Tanah Rata, Cameron Highland, Pahang pukul 1.03 petang tadi,” katanya dalam satu kenyataan di sini tadi.
Beliau berkata, helikopter berkenaan dikendalikan oleh Layang Layang Aerospace Sdn. Bhd. dan berlepas dari Kampung Gawin ke Tanjung Rambutan, Perak pada pukul 12.20 tengah hari.
“Pesawat berkenaan membawa seorang juruterbang serta lima penumpang.

“Pusat Kawalan Operasi Kecemasan (EOC) CAAM dan Pusat Koordinasi Menyelamat Aeronautial (ARCC) di Pusat Kawalan Trafik Udara Kuala Lumpur (KLATCC) di Sepang telah diaktifkan segera pada pukul 1.11 petang,” katanya.
Menurutnya, unit mencari dan menyelamat pertama melalui jalan darat telah digerakkan ke lokasi kejadian 19 minit kemudian dan usaha mencari dan menyelamat masih dijalankan. – KOSMO! ONLINE


Adam Corrie tolak sertai parti politik
26 Oktober 2022, 5:55 pm
PETALING JAYA – Pelakon Adam Corrie Lee menyuarakan penegasannya yang enggan terlibat dengan mana-mana parti politik.
Kata Adam atau nama penuhnya Adam Corrie Lee Abdullah, 54, dia tidak terfikir untuk ke arah itu kerana mahu menjadi rakyat biasa.
Justeru, pelakon itu meminta maaf kepada semua parti politik yang menghubunginya untuk mengajak berkempen.
“Minta maaf kepada parti-parti politik yang menghubungi saya mengajak untuk berkempen bagi parti mereka.
“Saya tak mahu terlibat dengan politik. Nak jadi rakyat biasa sahaja. Terima kasih,” katanya.
Bagaimanapun, Adam tidak mendedahkan nama parti yang menghubunginya.

Di Malaysia, ramai selebriti pernah terlibat dengan kempen untuk parti politik pada siri pilihan raya umum (PRU) contohnya ketika PRU ke-14 (PRU14) pada 2018.
Antaranya Rosyam Nor, Wan Aishah Wan Ariffin, Zainal Abidin, Norman KRU, Khir Rahman dan Anne Ngasri.
Untuk PRU15 kali ini, beberapa selebriti popular dilihat aktif menyertai parti politik masing-masing seperti Ahli Majlis Pimpinan Pusat (MPP) Parti Keadilan Rakyat (PKR), Datuk Hans Isaac dan EXCO Pemuda UMNO Bahagian Kluang, Johor, Shahrol Shiro. – KOSMO! ONLINE


Presiden UMNO sudah biasa diserang- Ahmad Zahid
Oleh MOHD RASDAN AHMAD

26 Oktober 2022, 6:15 pm
PETALING JAYA- Sesiapa saja yang menyandang jawatan Pengerusi Barisan Nasional (BN) atau Presiden UMNO akan menjadi sasaran pihak lawan kerana itu merupakan strategi pihak pembangkang sejak dulu lagi.
Presiden UMNO, Datuk Seri Ahmad Zahid Hamidi berkata, serangan tersebut akan diperkuatkan lebih-lebih lagi sekiranya Pengerusi BN mahupun Presiden UMNO tersebut merupakan seorang yang setia mempertahankan parti dan kebenaran.
“Lawan BN memperkuatkan ‘serangan’ ke atas Pengerusi BN menjelang Pilihan Raya Umum (PRU) ke-15 bukan sesuatu yang luar biasa. Ia terjadi luar biasa jika mereka tidak lagi ‘menyerang’ Pengerusi BN dengan pelbagai dakyah dari sebelum pilihan raya.
“Lebih-lebih lagi Pengerusi BN juga Presiden UMNO yang tidak mengalah kepada tekanan dan kezaliman mereka,” katanya menerusi hantaran di laman Facebooknya hari ini.
Beliau yang juga Pengerusi BN itu berkata, pihak lawan amat mengambil berat tentang kerusi Parlimen Bagan Datuk yang disandangnya.
“Sebab itu tokoh Dap, Lim Kit Siang amat mengambil berat tentang kerusi Parlimen Bagan Datuk disandang Presiden UMNO sehinggakan soal calon Pakatan Harapan (PH) di kerusi Parlimen Bagan Datuk pun beliau dalam kerisauan.

“Minta PH restui individu pernah menyarankan Jabatan Kemajuan Islam Malaysia (JAKIM) dimansuhkan jadi calon. Alasan Lim Kit Siang mahu lawan rasuah, tetapi itu alasan yang sangat-sangat tidak jujur oleh beliau,” katanya.
Menurut Ahmad Zahid, Lim Kit Siang sendiri tahu bahawa beliau dikenakan pertuduhan di mahkamah semasa PH menguasai negara selepas menang pada PRU14.
“Beliau sendiri tahu Presiden UMNO dikenakan pertuduhan di mahkamah semasa PH menguasai negara. Pertuduhan yang dikenakan ke atas saya sejurus PH menang PRU14 dan Tommy Thomas dilantik Peguam Negara.
“Jika saya mengulas secara terperinci dan terbuka mengenainya di sini boleh mengundang implikasi perundangan. Namun syukur alhamdulilah Mahkamah Shah Alam telah pun melepaskan malah membebaskan saya daripada pertuduhan,” katanya.
Mengulas lanjut, Ahmad Zahid berkata, meskipun laporan siasatan Pasukan Petugas Khas ke atas buku Tommy Thomas telah didedahkan, sehingga ke hari ini tiada pemimpin PH memberikan ulasan mengenainya.
“Laporan siasatan Pasukan Petugas Khas ke atas buku Tommy Thomas juga telah didedahkan kepada umum. Sehingga hari ini tiada pemimpin PH termasuk Lim Kit Siang mengulas mengenainya seolah-olah buat-buat tak tahu.
“Lim Kit Siang jika jujur melawan rasuah sepatutnya mempersoalkan tentang kes rasuah tanah dan banglo. Kes rasuah bekas Setiausaha Agung Dap itu yang tiba-tiba digugurkan selepas beberapa bulan PH menang PRU14.
“Kes digugurkan di tengah-tengah perbicaraan setelah mahkamah memutuskan prima facie dan ramai saksi telah pun dipanggil,” ujarnya. – KOSMO! ONLINE.


Nekad pecah mesin ATM, langsai hutang ah long
Oleh AZMI NORDIN

26 Oktober 2022, 6:00 pm
KUALA LUMPUR – Buntu ingin menyelesaikan hutang ah long, seorang lelaki nekad membawa tong bahan api untuk menebuk lubang mesin pengeluaran wang automatik (ATM) di sebuah premis di Wangsa Melawati pada Isnin lalu.
Ketua Polis Daerah Wangsa Maju, Superintendan Ashari Abu Samah berkata, bagaimanapun, tindakan lelaki berusia 25 tahun itu gagal.
“Kita menerima laporan berkaitan kejadian kira-kira pukul 12.55 tengah hari, Isnin lalu. Siasatan lanjut mendapati terdapat kesan terbakar pada mesin ATM tersebut dipercayai cubaan suspek untuk menebuk lubang bagi mengambil wang di dalamnmya.
“Hasil pemeriksaan televisyen litar tertutup (CCTV) jelas menunjukkan kelibat suspek masuk dan membakar mesin berkenaan menggunakan tong bahan api namun cubaannya gagal,” katanya dalam satu kenyataan hari ini.
Susulan kejadian itu, Ashari berkata, Bahagian D9 Jabatan Siasatan Jenayah Ibu Pejabat Polis (IPD) Daerah Wangsa Maju bersama Polis Kuala Lumpur berjaya menahan suspek kira-kira pukul 12.45 tengah malam tadi.
Sehubungan itu katanya, polis telah merampas barang kes seperti pakaian semasa kejadian, tong bahan api, serta kenderaan yang digunakan suspek.

“Siasatan lanjut mendapati, suspek bertindak demikian kerana terdesak ekoran mempunyai hutang yang banyak dengan ah long dan ingin melangsaikannya dengan cara mudah.
“Kes disiasat mengikut Seksyen 435 Kanun Keseksaan (khianat dengan api) dan Seksyen 380/511 Kanun Keseksaan (cuba curi). Suspek telah ditahan reman sehingga Jumaat ini,” jelasnya. -KOSMO! ONLINE.


Pearly-Thinaah sedia buat kejutan di Paris
Oleh MUHAMMAD ZUHAILY BADLISHAH

26 Oktober 2022, 5:47 pm
BEREGU wanita utama negara, Pearly Tan-M. Thinaah dijangka tiada masalah untuk melangkah ke suku akhir Kejohanan Badminton Terbuka Perancis di Paris ketika ini.
Ia berdasarkan prestasi semasa beregu No.11 dunia itu yang akan berdepan pasangan No. 27 dunia dari Indonesia, Febriana Dwipuji Kusuma-Amalia Cahaya Pratiwi di pusingan kedua hari ini.
Begitupun, Pearly, 22, tidak mahu memandang rendah kemampuan lawannya selepas dia dan Thinaah, 22, berjaya menyingkirkan Apriyani Rahayu-Siti Fadia Silva Ramadhanti di pusingan pertama kelmarin.
“Saya rasa sangat gembira dan bersyukur dengan kemenangan ini. Mungkin sebab saya sudah dapat balik rentak dan permainan sebenar selepas mengalami kecederaan sebelum ini.
“Saya cuma berharap dapat mengekalkan momentum ini apabila bertemu satu lagi beregu dari Indonesia. Kami akan fokus kepada setiap satu mata,” kata pemain dari Alor Setar, Kedah itu.
Pearly-Thinaah mencipta kejutan apabila menewaskan Apriani-Siti Fadia yang turun selaku pilihan ketujuh kejohanan dengan kemenangan 22-20, 19-21, 21-7 pada aksi di Stade Pierre de Coubertin.

Febriana-Amalia pula mara selepas menewaskan beregu Jerman, Stine Kuspert-Emma Moszczynski 18-21, 21-9, 21-13 di pusingan pertama kelmarin.
Jika menang, Pearly dan Thinaah dijangka berdepan juara empat kali Siri Jelajah Dunia iaitu beregu No. 3 dunia dari Jepun, Nami Matsuyama-Chiharu Shida di peringkat suku akhir. – KOSMO! ONLINE

PEARLY dan Thinaah tidak mahu memandang rendah kemampuan Febriana Dwipuji-Amalia Cahaya di pusingan kedua Terbuka Perancis di Paris hari ini.


MAIS tawar rumah Riqab kepada pelatih negeri lain
Oleh ISKANDAR SHAH MOHAMED

26 Oktober 2022, 5:17 pm
SABAK BERNAM – Majlis Agama Islam Selangor (MAIS) bersedia menawarkan rumah perlindungan kepada asnaf ar-Riqab dari negeri lain untuk mendapatkan rawatan pemulihan akidah di Selangor.
Timbalan Setiausaha Operasinya, Nurhani Salwa Jamaluddin berkata, pelatih dari Terengganu yang terjebak dengan gejala sosial dan akidah turut dihantar ke Pusat Perlindungan Wanita Baitul Ehsan, di sini.
“Selain itu, MAIS sedang merangka kerjasama dengan Majlis Agama Islam Wilayah Persekutuan (MAIWP) dan Majlis Agama Islam Negeri Johor untuk menempatkan pelatih negeri tersebut.
“Kami turut menawarkan rakan strategik kami seperti Kementerian Pendidikan dan Jabatan Kebajikan Masyarakat (JKM) untuk memberi peluang kedua kepada mereka yang mahu berubah kepada kehidupan lebih baik,” katanya pada sidang akhbar selepas Majlis Hari Kecemerlangan Pelatih MAIS di Baitul Ehsan di sini, hari ini.
Menurut beliau, rumah Riqab MAIS melaksanakan pelbagai program pemulihan seperti kelas fardu ain, pengajian al-Quran dan usrah selain program pembentukan sahsiah diri pelatih termasuk program akidah.
Ujarnya, ketika ini dua rumah perlindungan Riqab MAIS sedang berusaha meningkatkan jumlah pelatih sedia ada.

“Mereka yang dibelenggu masalah sosial dan akidah boleh datang terus ke pusat perlindungan itu untuk mendapatkan pemulihan.
“Sebagai contoh, Baitul Ehsan berjaya menguruskan seramai 1,700 pelatih sejak penubuhannya pada 2001,” katanya.
Mengulas lanjut, Nurhani menjelaskan MAIS memperuntukan sebanyak RM20 juta bagi membantu tiga rumah Riqab di bawah kendaliannya termasuk 27 Badan Bukan Kerajaan Islam (NGOI) di Selangor tahun ini.
“Sebanyak RM2.4 juta diagihkan kepada Baitul Ehsan bagi kos operasi dan menguruskan rumah Riqab tersebut,” katanya. – KOSMO!ONLINE


Rishi Sunak lantik semula menteri kanan terpalit isu protokol
Oleh KOSMO!

26 Oktober 2022, 6:00 pm
LONDON – Perdana Menteri Britain, Rishi Sunak mengumumkan barisan menteri kanan dalam kabinetnya pada hari pertama beliau sah dilantik, lapor Badan Penyiaran British (BBC) semalam.
Rombakan kabinet menyaksikan beberapa pilihan yang boleh diramal seiring dengan pemilihan Sunak selaku Perdana Menteri Britain dan beberapa yang mengejutkan ahli Parlimen.
Pelantikan menteri kanan kabinet pimpinan Sunak adalah berpandukan tema ‘perpaduan, pengalaman dan kesinambungan dalam beberapa peranan penting’.
Beliau mengekalkan tiga menteri tertinggi iaitu Jeremy Hunt sebagai Canselor Kewangan, James Cleverly sebagai Setiausaha Luar dan Ben Wallace sebagai Setiausaha Pertahanan.
Ini berkemungkinan bertujuan menjadi mesej yang jelas untuk Sunak meyakinkan ahli Parlimen bahawa beliau boleh menawarkan kestabilan terutamanya semasa perang di Ukraine dan kegawatan ekonomi beberapa bulan lepas.
Sementara itu, pesaing beliau dalam pencalonan kepimpinan Parti Konservatif baru-baru ini, Penny Mordaunt, terpaksa ‘membayar harga yang tinggi’ apabila tidak terpilih bagi mengisi mana-mana jawatan dalam kabinet kerana tidak menarik diri lebih awal semasa perebutan kerusi No. 10.

Mordaunt dikatakan mengintai peluang untuk dilantik sebagai Setiausaha Luar selepas menarik diri beberapa minit sebelum tempoh pencalonan ditutup.
Beliau bagaimanapun akan kekal sebagai Ketua Dewan Rakyat, tugas yang memastikan undang-undang kerajaan diterima melalui Parlimen.
Salah satu pelantikan yang paling menarik perhatian adalah Suella Braverman yang kembali bergelar Setiausaha Dalam Negeri.
Braverman meletak jawatan daripada posisi sama selepas didapati melakukan kesalahan yang melanggar protokol rasmi dengan menghantar dokumen kerajaan kepada seseorang yang tidak diberi kuasa untuk menerimanya.
Beliau menawarkan sokongan terbuka kepada Sunak semasa penamaan calon minggu lalu.
Beberapa sumber dalam kerajaan membuat spekulasi bahawa pengesahan sokongan itu mungkin menjadi umpan bagi mendapatkan semula jawatan lamanya sebagai balasan. – Agensi


30 kru filem terperangkap dalam Gua Tempurung
Oleh ASLIZA MUSA

26 Oktober 2022, 6:05 pm
GOPENG – Sekurang-kurangnya 30 individu terdiri kru pengambaran filem terkandas dalam Gua Tempurung dekat Kampung Gunung Mesah, Gopeng di sini hari ini.
Difahamkan, hujan berterusan sejak pukul 3 petang menyebabkan laluan keluar gua berkenaan dinaiki air.
Ketua Polis Daerah Kampar, Superintendan Mohamad Nazri Daud berkata, maklumat kejadian itu diterima pada pukul 4 petang.
Katanya, berdasarkan maklumat awal, kesemua mereka sedang menjalankan aktiviti penggambaran di kawasan berkenaan.
“Kejadian berlaku disebabkan air naik mendadak di laluan keluar gua berpunca daripada hujan lebat berterusan sejak pukul 3 petang. Pasukan penyelamat telah digerakkan ke lokasi kejadian bagi operasi menyelamat,” katanya. – KOSMO! ONLINE


Nelayan diberkas ketika pindah ganja dari laut
Oleh SAFINA RAMLI

26 Oktober 2022, 5:12 pm
GEORGE TOWN – Sindiket pengedaran ganja dari negara jiran tumpas selepas polis Pulau Pinang merampas 573 kilogram bernilai RM1.43 juta dalam dua serbuan berasingan di Tanjung Bungah, Sabtu lalu.
Dalam serbuan itu, dua lelaki warga tempatan berusia 54 dan 58 tahun yang dipercayai terlibat dengan sindiket pengedaran dadah tersebut turut ditahan.
Difahamkan, kedua-dua suspek merupakan nelayan dan suspek berusia 58 tahun itu merupakan dalang utama yang menjadi ketua sindiket pengedaran dadah berkenaan.
Ketua Polis Daerah Timur Laut, Asisten Komisioner Soffian Santong berkata, dalam serbuan pertama kira-kira pukul 1.40 pagi itu, polis bertindak menyerbu sebuah pondok di persisiran pantai Tanjung Bungah dan menahan seorang suspek berusia 54 tahun.
“Dalam serbuan ini, pihak polis berjaya merampas lapan karung guni mengandungi 243 ketulan mampat ganja seberat 246 kilogram bernilai RM612,000,” katanya dalam sidang akhbar di Ibu Pejabat Polis Daerah (IPD) Timur Laut, di sini hari ini.
Menurut Soffian, dalam serbuan kedua kira-kira pukul 1.55 pagi, polis berjaya menahan suspek berusia 58 tahun yang dipercayai dalang sindiket tersebut.

“Suspek ditahan di atas sebuah bot kira-kira 600 meter dari persisiran pantai Tanjung Bungah, ketika serbuan dijalankan suspek cuba melarikan diri namun berjaya dipintas oleh pasukan polis marin.
“Ketika ditahan suspek sedang memindahkan ganja dari laut ke kawasan pondok di persisiran pantai,” katanya.
Tambahnya, di dalam bot berkenaan polis merampas 11 karung guni berisi 321 mampatan daun kering kehijauan dipercayai ganja seberat 327 kilogram bernilai RM818,000.
“Dalam operasi ini, polis turut menyita sebuah bot berserta enjin bernilai RM93,000 dan nilai rampasan dadah serta bot ini adalah kira-kira RM1.52 juta.
“Kedua-dua suspek ditahan reman sehingga 28 Oktober bagi membantu siasatan dan kes disiasat di bawah Seksyen 39B Akta Dadah Berbahaya 1952,” tambahnya. – KOSMO! ONLINE


Rod besi tertusuk rahang dan mulut, budak 8 tahun kembali sihat
Oleh KOSMO!

26 Oktober 2022, 5:30 pm
NEW DELHI – Seorang kanak-kanak perempuan berusia lapan tahun di negeri Uttar Pradesh, India disifatkan amat bernasib baik kerana tidak mengalami kecacatan kekal selepas jatuh di atas sebatang palang besi yang menembusi mulut dan rahangnya, lapor portal berita MailOnline semalam.
Mangsa, Taliba, yang tinggal di kampung Bhulanpur sedang bermain di luar rumah apabila dia terjatuh di atas batang besi itu.
Ia tercucuk di bahagian bawah rahangnya dan menembus keluar pada mulutnya ketika kanak-kanak lain bergegas mendapatkan keluarganya.
Mereka memotong sebahagian batang besi itu dan membawa Taliba ke hospital daerah terdekat yang terletak sejauh 15 kilometer (km) di Motipur pada 4 Oktober lalu.
Menurut pakar yang mengetuai pembedahan mengeluarkan batang besi dari rahang Taliba, Dr. Rajkumar Koli, pada mulanya dia meminta agar mangsa dibawa ke Kolej Perubatan Lucknow yang memiliki kemudahan lebih canggih.
“Ibu bapa Taliba tidak mampu untuk melalui perjalanan sejauh 140 km dan merayu agar anak mereka segera diselamatkan.

“Ini adalah kes paling menakutkan pernah saya lihat sepanjang bergelar petugas perubatan,” kata Rajkumar.
Menurutnya, pembedahan mengeluarkan besi itu sangat berisiko tinggi kerana perkhidmatan imbasan X-ray di hospital daerah tidak tersedia selepas pukul 5 petang.
“Saya kemudian segera memaklumkan pakar bius untuk menggunakan bius yang tersedia dan memulakan pembedahan untuk menyelamatkan saluran darah utama di sekitar kawasan yang dicucuk.
“Rod itu tersangkut dengan ketat dalam rahang dan untuk melonggarkannya,  saya terpaksa membuat potongan 1 sentimeter (sm) dan menarik rod keluar perlahan-lahan. Prosedur itu hanya mengambil masa kira-kira 35 minit,” jelas Rajkumar.
Tambah doktor, Taliba bernasib baik kerana batang besi itu tidak mengenai sebarang saluran darah ke otak.
Kanak-kanak itu telah dibenarkan keluar hospital selepas tiga hari menerima rawatan dan mula bercakap kira-kira lapan jam selepas rod besi berjaya dikeluarkan.
Taliba kini berada dalam keadaan sihat dan boleh bercakap serta makan seperti biasa. – Agensi


Mahkamah: Palsu dokumen, pengarah urusan didenda RM80,000
Oleh NUZULSHAM SHAMSUDDIN

26 Oktober 2022, 4:44 pm
KUALA LUMPUR – Seorang pengarah urusan bergelar Datuk didenda RM80,000 oleh Mahkamah Sesyen di sini hari ini atas pertuduhan memalsukan dokumen tuntutan berhubung ujian penerimaan kilang (FAT) bagi projek pusat membeli belah, Mayang Mall di Kuala Terengganu, dua tahun lalu.
Hakim Suzana Hussin menjatuhkan hukuman denda itu terhadap Datuk Asri Abu Shari, 54, selepas tertuduh mengaku bersalah atas pertuduhan yang disabitkan ke atasnya.
Sekiranya jumlah denda itu gagal dibayar, tertuduh boleh dipenjara selama tiga bulan. Tertuduh membayar denda berkenaan.
Pada masa sama mahkamah turut memerintahkan agar wang berjumlah RM1.9 juta yang berada dalam akaun syarikat Gafis (M) Sdn. Bhd. milik tertuduh dilucut hak dan diserahkan kepada kerajaan Malaysia.
Mengikut pertuduhan, tertuduh didakwa menggunakan dokumen palsu bertajuk ‘Testing and Testing Apparatus’ yang terkandung dalam tuntutan kerja-kerja mekanikal dan elektrik bagi pembinaan blok pusat membeli belah di Kuala Terengganu.
Dokumen itu digunakan untuk membuat tuntutan bagi ‘Factory Acceptance Test’ ke atas beberapa peralatan termasuk pemercik (sprinkler) dan pam pancur kering dan basah dalam projek Mayang Mall, Kuala Terengganu.

Kesalahan itu didakwa dilakukan di syarikat YHS Associates Sdn Bhd, Pandan Jaya, di sini pada 30 Oktober 2020 yang didakwa mengikut Seksyen Seksyen 471 Kanun Keseksaan yang membawa hukuman penjara maksimum dua tahun atau denda atau kedua-dua sekali.
Terdahulu, ketika mengemukakan rayuan peguam bela tertuduh, Ridha Abdah Subri memohon agar anak guamnya dikenakan hukuman denda tidak melebihi RM50,000 memandangkan anak guamnya masih menanggung keluarga di samping mempunyai beberapa penyakit seperti masalah jantung dan bronkitis.
“Anak guam saya menyesal atas perbuatan yang dilakukan dan sejak siasatan SPRM bermula pada Mei lalu, syarikatnya mengalami masalah kewangan. Mohon mahkamah mengambil kira faktor beliau masih menggajikan kira-kira 30 orang pekerja tetap dan 200 pekerja kontrak,” katanya.
Sementara itu, Timbalan Pendakwa Raya, Datuk Wan Shaharuddin Wan Ladin memohon mahkamah menjatuhkan hukuman setimpal dengan mengambil kira kepentingan awam.
Pihak pendakwaan turut memohon agar wang RM1.9 juta yang berada di dalam akaun syarikat milik tertuduh dilucut hak kepada kerajaan Malaysia kerana ia adalah hasil daripada tuntutan palsu yang dibuat. – KOSMO! ONLINE


Helikopter terhempas: Enam mangsa selamat
Oleh AHMAD SHAHERMAN SHAMSURI dan ABDUL RASHID ABDUL RAHMAN

26 Oktober 2022, 4:22 pm
BRINCHANG – Tiga mangsa dipercayai cedera parah dalam kejadian helikopter terhempas di sebuah kawasan di Cameron Highlands di sini tengah hari tadi.
Menurut jurucakap Balai Bomba dan Penyelamat Tapah tiga lagi mangsa dilaporkan cedera ringan termasuk juruterbang yang tidak mengalami sebarang kecederaan.
Jelas jurucakap terbabit, helikopter tersebut dipercayai membawa lima pegawai perubatan termasuk seorang doktor.
Katanya, helikopter tersebut ditemui terhempas di sempadan Perak dan Pahang berhampiran Cameron Highlands.
Difahamkan, dalam kejadian kira-kira pukul 1 tengah hari itu helikopter milik syarikat swasta berkenaan dipercayai dalam perjalanan pulang ke Ipoh, Perak dari Lojing, Cameron Highlands.
Sementara itu, Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, berdasarkan maklumat awal terdapat enam mangsa termasuk juruterbang dalam helikopter berkenaan.

“Pada masa ini kawasan helikopter betkenaan jatuh dalam pencarian dan pasukan mencari dan menyelamat Jabatan Bomba dan Penyelamat Malaysia (JBPM) dari Pahang dan Perak telah digerakkan.
“Setakat ini kita telah menjumpai lokasi mangsa dan usaha menyelamat digerakkan,”katanya di sini hari ini.
Menurutnya bomba juga bersedia memulakan operasi pencarian menggunakan helikopter sekiranya keadaan cuaca mengizinkan.-KOSMO! ONLINE


11 kanak-kanak buta terkorban dalam kebakaran asrama
Oleh KOSMO!

26 Oktober 2022, 4:27 pm
KAMPALA, Uganda – Sebelas kanak-kanak maut manakala enam lagi dalam keadaan kritikal selepas satu kebakaran berlaku di Sekolah Orang Buta Salama di Uganda, lapor agensi berita United Press International (UPI) semalam.
Kebakaran bermula di asrama awal pagi semalam, di mana sekurang-kurangnya 27 kanak-kanak cacat penglihatan sedang tidur.
Menurut kenyataan Pasukan Polis Uganda, punca kebakaran masih dalam siasatan.
“Punca kebakaran setakat ini tidak diketahui tetapi ia telah menyebabkan 11 kematian penghuni kanak-kanak manakala enam lagi mangsa dalam keadaan kritikal dan dimasukkan ke Hospital Herona di Kisoga,” kata kenyataan tersebut.
Pengasas sekolah itu, Francis Kinubi berkata, kesemua mangsa adalah kanak-kanak perempuan yang berumur antara enam hingga 10 tahun.
Ujian asid deoksiribonukleik (DNA) akan dijalankan untuk mengenal pasti mangsa kerana mayat mereka dalam keadaan rentung sehingga tidak dapat dikenal pasti oleh ahli keluarga.

Kanak-kanak yang cedera pula melecur teruk dengan kebanyakannya pada lengan, kaki dan dada mereka.
Empat daripada kanak-kanak itu dihantar ke Hospital Negara Kiruddu berdekatan ibu kota Uganda, Kampala.
“Tragedi ini benar-benar meremukkan hati kita semua.
“Sistem pendidikan kami memberi peluang kepada semua orang tanpa mengira apa cabaran fizikal yang dihadapi mereka. Hari ini, kami telah kehilangan 11 anak kelainan upaya dalam insiden yang sangat dahsyat,” kata Menteri Pendidikan, Joyce Kaduchu. – Agensi


Anjung Kasih YKN ditubuhkan di Hospital Cyberjaya
Oleh KAMARIAH KHALIDI

26 Oktober 2022, 4:17 pm
PUTRAJAYA – Yayasan Kebajikan Negara (YKN) menubuhkan Anjung Kasih YKN di Balai Pelawat Hospital Cyberjaya bagi membantu meringankan beban keluarga pesakit yang memerlukan penginapan ketika berada di hospital.
Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, Anjung Kasih itu menyediakan pelbagai kemudahan secara percuma antaranya bilik penginapan yang lengkap dengan katil dan almari pakaian selain ruang rehat, televisyen, ruang makan serta surau.
“Saya telah membuat lawatan ke Hospital Cyberjaya yang baru siap dibina. Alhamdulillah, semua fasiliti dan kelengkapan telah disusun atur dengan baik dan sedia untuk digunakan menjelang hari pembukaan rasmi 11 November ini.
“Lawatan dimulakan dengan melawat Balai Pelawat Hospital Cyberiaya yang akan dinaiktaraf menjadi Anjung Kasih @yayasankebajikannegara (YKN).
“Anjung Kasih YKN merupakan inisiatif khas menyediakan tempat penginapan sementara kepada waris kurang berkemampuan, tinggal di kawasan luar bandar dan menghadapi masalah pengangkutan untuk menemani ahli keluarga yang menerima rawatan di hospital,” katanya menerusi laman Instagram rasminya.
Jelas Rina, dalam lawatan yang sama beliau berkesempatan meninjau wad bersalin dan wad pediatrik yang dilengkapi dengan teknologi serta kelengkapan terkini bagi kemudahan dan keselesaan pesakit serta para kakitangan hospital untuk memberi perkhidmatan kesihatan.

Rina turut merakamkan penghargaan kepada jabatan dan agensi kerajaan terutamanya Kementerian Kesihatan yang terlibat dalam membangunkan hospital berkenaan.
“Syukur, penduduk sekitar bakal menikmati perkhidmatan kesihatan yang baik tidak lama lagi,” ujarnya. – KOSMO! ONLINE


120 OKU bimbingan USM-Maik sudah bekerjaya
Oleh ROHANA MOHD. NAWI

26 Oktober 2022, 4:46 pm
KOTA BHARU – Seramai 120 orang kelainan upaya (OKU) yang dibimbing menerusi Pusat Transformasi OKU Universiti Sains Malaysia (USM) – Majlis Agama dan Adat Istiadat Melayu Kelantan (Maik) berjaya mendapat pekerjaan sejak bulan Jun lalu.
Yang Dipertua Maik, Tengku Tan Sri Mohamad Rizam Tengku Abdul Aziz berkata, pusat transformasi yang bernilai RM1 juta itu diwujudkan sebagai pusat sehenti dan rujukan bagi membantu OKU untuk hidup berdikari.
Menurutnya, USM mempunyai kepakaran terapi cara kerja yang berperanan untuk menilai impak kecacatan terhadap kehidupan seseorang.
“OKU di bawah pusat ini boleh dinilai menerusi kekuatan dan potensi mereka bagi membolehkan mereka hidup berdikari.
“Sebagai contoh, program latihan pekerjaan OKU intelek telah berjaya menukar status seramai 120 OKU dari liabiliti kepada produktiviti,” katanya ketika ditemui pemberita selepas merasmikan Pusat Transformasi OKU USM-Maik, Pusat Pengajian Sains Kesihatan, Kampus Kesihatan, USM dekat Kubang Kerian di sini hari ini.
Mengulas lanjut, Mohamad Rizam yang juga Tengku Temenggong Kelantan berkata, pusat transformasi itu akan menjadi satu platform kerjasama antara kepakaran universiti dan aktiviti Maik.

Menurutnya, ibu bapa yang mempunyai anak OKU perlu merebut peluang tersebut bagi memastikan golongan itu mampu hidup berdikari pada masa hadapan demi kelangsungan hidup mereka.
“Saya rasa terkilan kerana masih ramai ibu bapa yang tidak mempunyai kesedaran sehingga mengabaikan golongan OKU. Mereka harus dibantu semasa usia muda dengan merebut peluang yang ditawarkan.
“Pelbagai bantuan daripada agensi kerajaan atau swasta diberikan kepada golongan tersebut. Maik juga sedang melakukan perkara sama untuk OKU di Kelantan,” katanya. – KOSMO! ONLINE


Helikopter terhempas: Bomba sahkan semua penumpang selamat
Oleh AZMI NORDIN

26 Oktober 2022, 4:55 pm
PETALING JAYA -Enam kru termasuk seorang juruterbang dilaporkan terselamat dalam nahas helikopter jenis Eurocopter AS355F2 di Brinchang, Cameron Highlands petang tadi.
Lima mangsa nahas tersebut mengalami kecederaan ringan manakala seorang mangsa mengalami patah tulang paha.
Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata, kejadian dipercayai berlaku kira-kira jam 1.15 petang.
Jelas beliau, pesawat tersebut membawa lima pegawai perubatan termasuk seorang doktor dari Hospital Bahagia Ulu Kinta, Perak untuk merawat penduduk pedalaman.
“Pihak bomba sedang giat usaha membawa kesemua penumpang keluar daripada tempat terhempas apabila tiba di lokasi kejadian kira-kira pukul 3.51 petang tadi.
”Siasatan awal mendapati cuaca menjadi faktor utama helikopter tersebut hilang kawalan dan terhempas,” katanya ketika dihubungi Kosmo! sebentar tadi.

Tambah beliau, helikopter tersebut terhempas pada ketinggian 1,568 meter dari atas laut. -KOSMO! ONLINE.


PRU15: BN mungkin adakan kerjasama jika raih 80 kerusi
Oleh MOHD RASDAN AHMAD

26 Oktober 2022, 4:37 pm
KUALA LUMPUR – Barisan Nasional (BN) mungkin akan adakan kerjasama dengan beberapa parti lain jika hanya menang 80 kerusi Parlimen pada Pilihan Raya Umum ke-15 (PRU15) nanti.
Naib Presiden UMNO, Datuk Seri Ismail Sabri Yaakob berkata, ika keputusan PRU menyaksikan kemenangan 80 kerusi maka sudah tentu parti itu tidak boleh membentuk kerajaan.
Katanya mungkin BN akan ada kerjasama dengan parti lain seperti Gabungan Parti Sarawak (GPS) dan Gabungan Rakyat Sabah (GRS) dan parti lain yang ditentukan kemudian.
“Apa-apa pun, parti yang akan tentukan dan Majlis Kerja Tertinggi (MKT) akan bincang selepas keputusan (PRU15) dan selepas itu baru parti buat keputusan (kerjasama atau tidak),” katanya selepas Majlis Perasmian Bangunan Media City di Angkasapuri di sini hari ini. – KOSMO! ONLINE.


Sesalan gadis berkhalwat dengan suami orang
Oleh ISKANDAR SHAH MOHAMED

26 Oktober 2022, 4:56 pm
SABAK BERNAM – Peristiwa hitam ditangkap berkhalwat dengan suami orang menjadi titik penyesalan tidak berpenghujung kepada seorang gadis sejak lebih setahun lalu.
Rokiah (bukan nama sebenar), 23, berkata dia dan lelaki berusia 46 tahun itu berkenalan ketika menjadi sukarelawan di sebuah Pusat Pemberian Vaksin (PPV) di Lembah Klang sekitar pertengahan tahun lalu.
Menurut anak tunggal itu, perkenalan mereka selama lima bulan dipenuhi pelbagai janji manis sehingga hubungan terlarang berkenaan dihidu isteri lelaki tersebut.
“Selepas terbongkar akibat ditangkap berkhalwat, lelaki itu baru memberitahu bahawa dia mempunyai masalah dengan isterinya.
“Pada waktu itu, saya sedang menuntut di sebuah universiti swasta dan turut tidak diketahui ahli keluarga sehingga didakwa di mahkamah,” katanya ketika ditemyi selepas majlis Hari Kecemerlangan Pelatih Majlis Agama Islam Selangor (MAIS), hari ini.
Rokiah antara 20 pelatih Pusat Perlindungan Wanita Baitul Ehsan di sini, yang diraikan pada majlis yang disempurnakan Timbalan Setiausaha (Operasi) MAIS, Nurhani Salwa Jamaluddin dan Penguasa Baitul Ehsan, Nazatushima Osman.

Kata Rokiah, dia pada mulanya  memberontak kerana enggan dimasukkan oleh ibu bapanya ke pusat perlindungan itu dan kini kehidupannya lebih teratur selain mula mendekatkan diri dengan ilmu agama serta menunaikan solat lima waktu.
“Biarpun kehilangan kawan akibat kes khalwat itu namun tidak mematahkan semangat untuk meneruskan kehidupan,” katanya yang bercita-cita menjadi askar.
Tambahnya, dia kini amat menginsafi perbuatannya dan bersyukur kerana berjaya menamatkan pengajian sebelum memasuki Baitul Ehsan. – KOSMO! ONLINE


PRU15: Nik Omar calon PH di Perak
Oleh MARLIA ZAKARIA

26 Oktober 2022, 5:01 pm
PETALING JAYA – Nik Omar Datuk Nik Abdul Aziz antara calon yang bakal bertanding di Perak mewakili Pakatan Harapan (PH) di Pilihan Raya Umum Ke-15 (PRU15).
Pengumuman itu dibuat Presiden Parti Keadilan Rakyat (PKR), Datuk Seri Anwar Ibrahim hari ini, namun di kerusi mana beliau akan bertanding masih belum dapat disahkan.
“Nama ini tidak asing lagi di pentas ilmuan agama nasional dan beliau adalah anak bekas Mursyidul Am PAS, Allahyarham Datuk Nik Abdul Aziz Nik Mat dan akan bertanding di Perak,” katanya.
Untuk rekod, Nik Omar tewas dalam pertembungan tiga penjuru kerusi Dewan Undangan Negeri (DUN) Chempaka pada PRU14 lalu.
Beliau yang mewakili PH tewas selepas memperoleh 2,418 undi, ketinggalan jauh di belakang dua pencabarnya.
Anwar berkata, PKR memandang tinggi harapan dan kehendak rakyat supaya parti-parti politik menampilkan gabungan calon daripada pelbagai latar belakang yang berwibawa.

“Kami sedar bahawa pengundi-pengundi tidak lagi menilai parti semata-mata tetapi menitikberatkan untuk ketrampilan calon daripada pelbagai latar belakang dan kepakaran,” katanya.
Selain Nik Omar, enam lagi calon turut terpilih antaranya bekas Setiausaha Kerajaan Perak, Datuk Zainal Abu Seman yang akan bertanding di Perak dan Naib Canselor Universiti Sultan Zainal Abidin, Datuk Dr Hassan Basri Awang Mat Dahan (Pahang).
Calon lainnya adalah Pensyarah Kanan Jabatan Parasitologi Universiti Malaya, Dr Noraishah Mydin Abdul Aziz (Wilayah Persekutuan) , bekas Ketua Pegawai Ekskutif Lembaga Zakat Selangor, Saipol Yazan Yusop (Selangor) dan bekas Presiden Majlis Belia Malaysia, Jufitri Joha (Negeri Sembilan) manakala Fathin Amelina Fazlie (Perlis), merupakan calon muda berusia 28 tahun yang menjadi taruhan.
Senarai penuh kerusi yang ditandingi wakil PKR di bawah Pakatan Harapan, akan diumumkan secara rasmi pada 28 Oktober ini. – KOSMO! ONLINE


MyKad siap 30 minit, tiada alasan untuk tidak keluar mengundi
Oleh ROHANA ISMAIL

26 Oktober 2022, 4:22 pm
TUMPAT – Orang ramai diharap tidak menjadikan alasan tiada MyKad untuk enggan keluar mengundi kerana proses penggantian dokumen tersebut yang hilang atau rosak hanya mengambil masa selama 30 minit untuk siap.
Ketua Pengarah Jabatan Pendaftaran Negara (JPN) Datuk Ruslin Jusoh berkata, pihaknya akan berusaha memberikan perkhidmatan terbaik bagi memastikan mereka yang berdepan masalah MyKad dapat melaksanakan tanggunjawab sebagai pengundi.
“Saya berharap tidak timbul lagi isu tidak mengundi kerana MyKad hilang kerana proses gantiannya mengambil masa setengah jam sahaja.
“Kita akan buat penggantian segera bagi memastikan seluruh rakyat Malaysia yang layak mengundi melaksanakan tanggungjawab mereka. Selain itu, tiada sebarang caj dikenakan untuk mengganti MyKad,” katanya katanya ketika ditemui pemberita pada Program Menyemai Kasih Rakyat (Mekar), Penyerahan Dokumen Pengenalan Diri JPN kepada seorang warga emas di Kampung Laut 3 di sini hari ini.
Dalam program itu, Mek Nab Ismail,83, yang terlantar akibat sakit tua menerima MyKad pertama selepas kelahirannya tidak pernah didaftarkan oleh kedua ibu bapa sejak kecil.
Mengulas lanjut, Ruslin berkata, proses menggantikan MyKad kebiasaannya memakan masa sehari, namun bagi kes-kes khusus boleh dilakukan dengan cepat iaitu dalam tempoh 30 minit.

Katanya, JPN sentiasa prihatin dan komited dalam memudahkan urusan pengguna selaras dengan slogan jabatan Rakyat di Hati JPN. – KOSMO! ONLINE


Man Kidal muflis, reda salah sendiri
Oleh HANISAH SELAMAT

27 Oktober 2022, 11:09 pm
KUALA LUMPUR – Bagai jatuh ditimpa tangga dan barangkali itu nasib kehidupan yang sedang ditanggung gitaris legenda tanah air, Man Kidal.
Selepas terpaksa menanggung rugi RM400,000 akibat pembatalan konsert dan kemudian hidup susah hingga diberi status ‘asnaf sementara’ ketika fasa pandemik, kini dirinya diisytiharkan muflis pula.
Anggota kumpulan Lefthanded itu mendedahkan, arahan mahkamah tersebut diterima minggu lalu susulan seorang rakan yang menggunakan namanya untuk membeli kenderaan mewah namun culas menjelaskan pinjaman bank.
Katanya, walau buntu mencari jalan penyelesaian supaya kerjaya muzik tidak tergendala kerana status berkenaan, dia tetap gagahkan diri bekerja keras demi melunaskan hutang.
“Sekarang saya kena kerja keras sebab fasa selepas pandemik ini kita boleh nampak ada kemajuan dari segi tawaran. Saya kena rebut peluang. Banyak kena dilunaskan. Itu yang kerja sampai pengsan.
“Sebenarnya, baru minggu lepas saya dapat notis muflis. Orang pakai nama saya untuk beli kereta. Ikutkan isu membabitkan jumlah RM340,000 ini sudah berlanjutan selama enam tahun.

“Saya pun tak tahu macam mana nak selesaikan isu ini. Nak paksa dia bayar pun tak boleh sebab kita tak tahu masalah dia. Saya pun ada salah, terlampau percayakan orang.
“Inilah ujian untuk saya. Selepas konsert batal, disusuli serangan Covid-19, kemudian sakit sampai kena bedah hingga tak dapat bekerja dan diberi status asnaf, sekarang muflis pula.
“Ikut perancangan saya akan ke Jakarta, Indonesia pada 25 November depan untuk Konsert Kolaboraci Three To Rock, jadi memang kena selesaikan hal bankrupsi ini,” katanya.
Pemilik nama sebenar Abdul Rahman Mahmood, 58, itu berkata demikian selepas sidang media konsert Kolaboraci Three To Rock yang menyatukan pemuzik Malaysia, Singapura dan Indonesia, semalam.
Persembahan mega yang bakal dipancarkan secara langsung menerusi maya itu turut disertai
Lola (XPDC), Cliff Umar (Project Pistol), manakala dari Singapura menampilkan Yazid daripada Love Hunters.
Sementara itu, Man Kidal berharap segala perancangan beberapa projek tahun ini dapat direalisasikan supaya dia dapat meneruskan usaha menambah pendapatan.
Demi menjaga stamina, dia yang memaklumkan tidak sekuat dahulu kini mengamalkan pengambilan suplemen selain mendapatkan rehat yang cukup. – KOSMO! ONLINE


[VIDEO] Kebakaran letupan libat paip penyambung di PIC
Oleh MASTURAH SURADI

27 Oktober 2022, 9:18 pm
KOTA TINGGI – Satu kebakaran dan letupan melibatkan satu paip penyambung telah berlaku di Kompleks Bersepadu Pengerang (PIC) petang tadi.
Komander Operasi dari Balai Bomba dan Penyelamat (BBP) Sebana Cove, Penolong Kanan Penguasa Bomba Masri Ibrahim berkata, pihaknya menerima panggilan kecemasan kejadian itu pada pukul 4.12 petang.
Katanya, ekoran itu seramai tujuh anggota dengan tiga buah jentera telah dikejarkan ke tempat kejadian.
“Kebakaran melibatkan penyambungan pada saluran paip untuk projek N-OSBL. Pemadaman telah dilakukan anggota Central Emergency and Fire Services Response (CEFS) sebelum pihak bomba tiba di lokasi dan dapat dikawal pada jam 4.23 petang,” katanya dalam kenyataan hari ini.
Bagaimanapun, Masri berkata, tiada kemalangan jiwa dilaporkan dalam kejadian tersebut.
Sementara itu, Petronas Refinery and Petrochemical Corporation Sdn Bhd (PRPC) dalam satu kenyataan memaklumkan kejadian berkenaan berlaku pada pukul 3.40 petang.

“Pihak CEFS telah bertindak pantas memadam kebakaran daripada merebak dan kebakaran telah dipadamkan sepenuhnya pada pukul 4.50 petang.
“Tiada kemalangan jiwa dan kejadian tidak menjejaskan atau memberi ancaman kepada masyarakat sekitar,” ujarnya. – KOSMO! ONLINE


Piala Malaysia: Terengganu selangkah ke suku akhir
Oleh MUHAMAD ARDIE PUTRA SUHAIMI

27 Oktober 2022, 11:10 pm
PETALING JAYA – Finalis Piala FA, Terengganu FC (TFC) meraih bekalan selesa selepas merekodkan kemenangan 5-1 ke atas skuad Sri Pahang pada aksi pusingan pertama 16 terbaik saingan Piala Malaysia sebentar tadi.
Pada perlawanan derbi ‘Pantai Timur’ di Stadium Darul Makmur, Kuantan itu, skuad TFC kendalian Nafuzi Zain membariskan kesebelasan terbaik dengan menyenaraikan trio serangan berbisa, Kpah Sherman, Kipre Tchetche dan Faisal Halim.
Pasukan pelawat hanya memerlukan 50 saat untuk menjaringkan gol pembukaan menerusi Sherman yang bijak memperdayakan pertahanan skuad Tok Gajah.
Pasukan kendalian Datuk Dollah Salleh itu sekali lagi dirobek pada awal saingan dan kini giliran Nik Sharif mencetak gol selaku penjaring selepas menyudahkan hantaran Faisal berselang tiga minit kemudian.
Kedua-dua pasukan saling berbalas serangan tetapi giliran tuan rumah menjaringkan gol menerusi ledakan Steven Rodriguez pada minit ke-43 untuk merapatkan kedudukan sebelum berakhir babak pertama.
Bersambung pada separuh masa kedua, skuad Sang Penyu sekali lagi bermula garang dengan Faisal meledak gol ketiga selepas menerima hantaran Kipre pada minit ke-49.

Sherman meledak gol kedua peribadinya pada minit ke-52 sebelum melengkapkan jaringan hatrik pada minit ke-90 sekali gus melengkapkan kemenangan bergaya skuad pelawat.
Aksi pusingan kedua 16 terbaik melibatkan kedua-dua pasukan di Terengganu pada 1 November depan. – KOSMO! ONLINE


Dua pelajar TATIUC maut, seorang cedera kemalangan
Oleh NIK NUR IZZATUL HAZWANI NIK ADNAN

27 Oktober 2022, 10:48 pm
KEMAMAN – Dua pelajar Kolej Universiti TATI (TATIUC ) maut manakala seorang lagi cedera selepas kereta Perodua Kancil dinaiki mereka dirempuh kenderaan pacuan empat roda, Toyota Hilux di Kilometer 145 Jalan Kuala Terengganu-Kuantan berhampiran Teluk Kalong di sini hari ini.
Dalam kejadian pukul 1.37 tengah hari, mangsa, Muhammad Ilman Waiz Ahmad Wazi, 18, meninggal dunia di lokasi kejadian, manakala rakannya, Muhammad Amirul Adli Mohd Anuar, 18, pula sewaktu menerima rawatan di Hospital Kemaman di sini.
Ketua Polis Daerah Kemaman, Superintendan Hanyan Ramlan berkata, sewaktu kejadian, dua pelajar TATIUC bersama seorang lagi rakan sekuliah mereka,
Muhamad Muttaqin Zainal, 18, dalam perjalanan ke bandar Chukai di sini.
“Sewaktu tiba di lokasi kejadian, kereta Perodua Kancil yang dipandu Muhamad Muttaqi dikatakan tiba-tiba memasuki persimpangan terbabit.
“Sebuah kenderaan pacuan empat roda jenis Toyota Hilux dipandu lelaki berusia 28 tahun sedang dalam perjalanan ke Paka, Dungun gagal mengelak lalu merempuh kereta dinaiki pelajar berkenaan,” katanya di sini hari ini.
Hanyan berkata, impak rempuhan itu menyebabkan kereta Perodya Kancil terbabit terseret kira-kira 21 meter.

Menurut beliau, mangsa, Muhammad Ilman Waiz yang duduk di bahagian penumpang hadapan meninggal dunia di lokasi kejadian.
“Seorang lagi mangsa, Muhammad Amirul Adli yang duduk di bahagian penumpang belakang pula meninggal dunia ketika menerima rawatan di hospital pada pukul pukul 3 petang.
“Muhammad Muttaqin masih dirawat di unit kecemasan hospital sama,” katanya. – KOSMO! ONLINE


Polis rampas 263 senjata api dalam tempoh 15 hari di selatan Thailand
Oleh KOSMO!

27 Oktober 2022, 10:00 pm
BANGKOK – Polis Diraja Thailand merampas 263 laras senjata api dan 1,702 butir peluru di lapan wilayah di selatan negara itu dalam tempoh 15 hari pada bulan ini, lapor laman berita Thaiger semalam.
Perdana Menteri Thailand, Prayut Chan-o-Cha mengarahkan tindakan keras terhadap pemilikan senjata api secara haram susulan kes pembunuhan beramai-ramai di sebuah pusat jagaan kanak-kanak di wilayah Nong Bua Lamphu awal bulan ini.
Antara 10 hingga 24 Oktober lalu, polis merampas 263 senjata api di lapan wilayah termasuk Krabi, Chumphon, Nakhon Sri Thammarat, Phang Nga, Phuket, Ranong dan Surat Thani.
Polis melakukan 363 tangkapan dan merampas 260 senjata api biasa, tiga senjata api skala perang dan 1,702 butir peluru.
Komander Polis Wilayah 8, Surapong Thanomjit memaklumkan bahawa senjata api itu sering digunakan dalam kes-kes jenayah di Thailand.
Menurut Surapong, senjata api adalah masalah besar yang menyebabkan kehilangan nyawa pada setiap hari dan membawa ketakutan kepada penduduk.

Beliau menjelaskan bahawa pasukan itu membanteras pemilikan senapang secara haram atas arahan Prayut yang turut mengisytiharkan tindakan keras terhadap dadah terutamanya methamphetamine.
Pada 25 Oktober lalu, seorang pegawai polis SWAT melepaskan 11 das tembakan ke arah seorang lelaki di sebuah kelab malam di wilayah Trang, selatan Thailand. Dia membunuh seorang lelaki dan mencederakan dua lagi sebelum melarikan diri.
Thailand menduduki tempat ke-15 dalam senarai negara dengan jumlah kematian berkaitan senjata api tertinggi di dunia dan ke-2 di Asia Tenggara selepas Filipina, demikian menurut laman World Population Review.
Thailand mempunyai pemilikan senjata api tertinggi di Asia Tenggara kerana mudah dibeli secara sah atau haram. Antara 10,342,000 senjata api direkodkan di Thailand pada 2017, 6,221,180 didaftarkan secara sah dan selebihnya adalah senjata api haram. – Agensi


Kucing universiti, Pak Tam raih perhatian
Oleh FLORINA DERIS

27 Oktober 2022, 9:11 pm
PETALING JAYA – Seekor kucing yang diberi nama Pak Tam berjaya mencuri perhatian ramai di media sosial apabila dia dikalungkan dengan kad identiti pelajar Universiti Putra Malaysia (UPM).
Rata-rata orang ramai menyifatkan Pak Tam seperti kucing universiti terpelajar kerana memiliki kad yang tersendiri serta mendapat penempatan di hostel.
“Kucing UPM yang comel ini kelihatan agak berbeza kerana memiliki kad yang sepatutnya hanya dimiliki oleh pelajar sekali gus dilihat seakan-akan dia seekor kucing yang terpelajar,” kata seorang pengguna.
“Wah, Pak Tam seekor kucing berpangkat Doktor Falsafah (PHD) dalam bahasa meow (bahasa kucing). Hebatnya. Hadiah konvokesyen nanti nak bagi apa agaknya,” komen pengguna di Twitter.
“Senangnya dia mendapatkan kad pelajar. Saya pula, hendak mendapatkan kad parking sahaja pun susah,” ujar seorang lagi pengguna.
Dalam pada itu, terdapat juga pengguna yang memuat naik gambar kucing yang terdapat di sekitar kawasan kampus mereka.

“Adakah Pak Tam memiliki adik di Universiti Teknologi Malaysia (UTM) yang bernama Pak Tam-Tam? Dia merupakan pegawai studio untuk Fakulti Alam Bina dan setiap malam dia melepak dengan budak-budak di studio,” seloroh seorang pengguna.
“Kucing pun sudah ada ijazah, saya pula bila agaknya akan dapat ijazah,” tambah pengguna lain.
Gambar perkongsian yang dimuat naik oleh pengguna Twitter @seowth27 itu setakat ini telah berjaya meraih lebih 24,000 perkongsian dengan lebih 52,000 tanda suka. – KOSMO! ONLINE


Piala Malaysia: KL City menang mudah atas PDRM
Oleh MOHD. FITRIE MUHAMAD

27 Oktober 2022, 11:05 pm
JUARA bertahan, Kuala Lumpur City menempah laluan cukup selesa untuk mengesahkan slot suku akhir Piala Malaysia apabila menewaskan PDRM FC 3-0 di Stadium Bolasepak Kuala Lumpur, sebentar tadi.
Pada perlawanan ini, Bojan Hodak melakukan enam pertukaran pemain dalam kesebelasan utama namun keputusan itu seakan tidak beri kesan besar terhadap corak permainan KL City.
Peluang terbaik skuad The City Boys hadir pada minit ke-35 sebaliknya tampanan jarak dekat Jordan Mintah berjaya dihalang penjaga gol PDRM, Firdaus Irman Mohd Fadhil dan selang tiga minit selepas itu, giliran The Cops kecewa apabila percubaan penyerang importnya, Milos Lacny serong di sebelah kiri gawang KL City.
Hasrat KL City untuk memasuki bilik persalinan dengan kelebihan satu gol akhirnya terlaksana hasil ledakan Romel Morales pada masa kecederaan.
KL City menyambung babak kedua dengan lebih garang hingga memaksa PDRM lebih banyak beri perhatian kepada tugasan bertahan.
Selepas dimasukkan bagi menggantikan Zhafri Yahya pada minit ke-61, Paulo Josue tidak menunggu lama dan hanya memerlukan enam minit untuk menyumbangkan gol kedua buat KL City.

Minit ke-79, kaki kiri Josue nyata begitu berbisa apabila menghasilkan umpanan berkualiti tinggi yang disempurnalan oleh Morales sekaligus meletakkan KL City makin selesa untuk melangkah ke suku akhir.
Kedua-dua pasukan akan membuat perhitungan kedua, Selasa ini di venue sama dan pemenang perlawanan ini akan menanti Sri Pahang atau pun Terengganu di suku akhir. – KOSMO! ONLINE


Rupanya bukan janin manusia tetapi kucing
Oleh NIK NUR IZZATUL HAZWANI NIK ADNAN

27 Oktober 2022, 11:35 pm
KEMAMAN – Objek cukup sifat berserta uri yang ditemui di Masjid Kampung Labohan, Kerteh di sini hari ini rupa-rupanya janin kucing.
Ketua Polis Daerah Kemaman Superintendan Hanyan Ramlan berkata, ia disahkan selepas objek itu dibawa untuk pemeriksaan ke Unit Forensik Hospital Kemaman di sini.
“Pegawai perubatan yang melakukan pemeriksaan mendapati janin itu memiliki ekor.
“Ia kemudiannya disahkan janin kucing bukannya manusia,” katanya ketika dihubungi Kosmo! di sini hari ini.
Terdahulu seorang pekerja amMasjid Kampung Labohan tergamam menemukan janin cukup sifat bersama uri sewaktu melakukan kerja-kerja pembersihan tandas wanita di masjid berkenaan.
Kariza Muda, 49, memberitahu, dia menemui objek tersebut itu di lantai tandas wanita berkenaan pada pukul 12.15 tengah hari. – KOSMO! ONLINE


Pakar beri amaran trend berbahaya tutup mulut guna pita pelekat semasa tidur
Oleh KOSMO!

27 Oktober 2022, 9:30 pm
WASHINGTON – Seorang pakar kesihatan memberi amaran mengenai trend yang tular di platform media sosial TikTok yang memaparkan orang ramai menutup mulut mereka menggunakan pita pelekat semasa tidur pada waktu malam, lapor United Press International (UPI) semalam.
Sebilangan individu melakukan perkara demikian ketika tidur untuk mengelakkan bernafas melalui mulut pada waktu malam.
“Jika anda mengalami apnea tidur obstruktif (gangguan pernafasan ketika tidur), perbuatan ini boleh menjadi sangat berbahaya.
“Terdapat bukti terhad tentang faedah menutup mulut semasa tidur dan anda perlu berbincang dengan perunding kesihatan sebelum mencubanya,” kata profesor bersekutu perubatan klinikal di University of Southern California Keck School of Medicine, Dr. Raj Dasgupta kepada stesen penyiaran CNN.
Sebilangan individu tidak mengetahui bahawa mereka menghidap apnea tidur. Mereka yang mengalaminya akan berhenti bernafas berulang-ulang kali pada waktu malam.
Menurut satu kajian pada 2019, lebih 1 billion orang dewasa di seluruh dunia berusia antara 30 hingga 69 tahun berkemungkinan menghidap penyakit itu dan berjuta-juta lagi, malah tidak didiagnosis.

Antara alasan yang diberikan untuk trend tersebut adalah mahu tidur dalam keadaan yang cantik.
Pernafasan mulut secara umum boleh mengakibatkan seseorang berdengkur, dahaga, mulut kering dan nafas berbau pada waktu pagi.
Individu boleh mencegah pernafasan melalui mulut dengan cara yang lebih selamat iaitu tidak tidur dalam posisi telentang, katanya.
“Pada pendapat saya, menutup mulut semasa tidur tidak mungkin membantu anda untuk tidur dengan lebih lena,” kata Dasgupta. – Agensi


PRU15: BN Perak umum calon Rabu depan
Oleh ASLIZA MUSA

27 Oktober 2022, 10:51 pm
IPOH – Barisan Nasional (BN) Perak akan mengumumkan senarai calon yang akan bertanding di 24 kerusi Parlimen dan 59 kerusi Dewan Undangan Negeri (DUN), Rabu depan.
Pengerusinya, Datuk Seri Saarani Mohamad berkata, pengumuman itu dibuat selepas senarai penuh calon bertanding pada Pilihan Raya Umum ke-15 (PRU15) diperoleh daripada BN pusat.
“Saya jangka senarai (calon) mungkin akan sampai ke tangan pada 1 November, jadi pada 2 November, kita sudah boleh buat pengumuman.
“Kita di Perak akan cuba untuk membuat pengumuman lebih awal, memandangkan pada Jumaat iaitu 4 November merupakan Hari Keputeraan Sultan Perak, Sultan Nazrin Muizzuddin Shah, jadi kita akan buat lebih awal,” katanya.
Saarani ditemui selepas menyaksikan memorandum persefahaman (MoU) antara Majlis Bandaraya Ipoh (MBI) dengan YTL Communications Sdn Bhd dalam projek liputan rangkaian 5G di bandar raya Ipoh di Dewan Mesyuarat MBI di sini hari ini.
Dalam majlis sama, turut diadakan Mou bersama Lembaga Perindustrian Kayu Malaysia (MTIB) bagi projek pembangunan industri buluh dan Perbadanan Pembangunan Pertanian Negeri Perak (Perak SADC) bagi perjanjian usaha sama pembangunan di kawasan Gunung Masoorat.

Menurut Saarani, parti-parti bertanding diingatkan supaya mengikut peraturan ditetapkan pihak berkuasa tempatan (PBT) terutama dalam aspek pemasangan bahan kempen seperti bendera dan gegantung.
Katanya, di sesetengah kawasan telah meriah dihiasi pemasangan bahan seumpama itu sedangkan belum memasuki tempoh berkempen. – KOSMO! ONLINE


PRU15: Jangan layan senarai tular calon BN
Oleh MOHD. RAFIE AZIMI

27 Oktober 2022, 7:12 pm
KUALA NERANG – Senarai nama individu dikatakan akan diangkat menjadi calon Barisan Nasional (BN) pada Pilihan Raya Umum Ke-15 (PRU15) seperti yang tular di media sosial tidak sepatutnya dilayan.
Naib Presiden UMNO, Datuk Seri Mahdzir Khalid berkata, penularan senarai tersebut adalah sesuatu yang biasa berlaku dalam setiap PRU dengan tujuan tertentu.
“Senarai itu macam satu ramalan tetapi kadang-kadang yang buat senarai itu pun pandai juga, sengaja dia letakkan nama orang lain.
“Kadang-kadang sengaja dibuat begitu dengan tujuan tertentu untuk kacau jiwa, jadi orang yang tak ada dalam senarai itu, dia melompatlah,” katanya selepas merasmikan Majlis Pekebun Kecil Makmur di Kolej Mara Kuala Nerang di sini, hari ini.
Tambahnya, semua pihak tidak seharusnya memberi reaksi berlebihan terhadap senarai yang tular itu memandangkan perkara tersebut akan diselesaikan tidak lama lagi.
“Tak lama dah nak tunggu senarai yang sebenar keluar. Paling lama pun dalam tiga atau empat hari lagi sebab 5 November merupakan hari penamaan calon.

“Paling lama perlu tunggu pun mungkin sampai 31 Oktober atau 1 November sahaja. Tak payah layan senarai tular itu sebaliknya apabila dah diumumkan nanti, itulah calon sebenar dan tak perlulah kita lebih laju daripada lajak,” katanya. – KOSMO! ONLINE


Kos permit motosikal di Singapura lebih RM42,000
Oleh KOSMO!

27 Oktober 2022, 9:00 pm
SINGAPURA – Motosikal menjadi salah satu bentuk pengangkutan paling murah di Singapura namun kos pemilikannya semakin meningkat di negara pulau itu, lapor Bloomberg seperti dipetik laman berita Wion News semalam.
Menurut angka daripada Penguasa Pengangkutan Darat, kos permit motosikal untuk tempoh 10 tahun di Singapura mencecah 12,801 dolar Singapura (RM42,882) pada bulan ini.
Ia meningkat sekitar 200 peratus sejak empat tahun lalu dan lebih tinggi daripada harga sebuah motosikal baharu paling murah di negara Asia Tenggara itu.
Singapura mengawal selia pengeluaran sijil kelayakan atau permit untuk mengurangkan bilangan motosikal dan kereta di jalan raya.
Bilangan motosikal di negara itu terhad kepada kira-kira 142,000 setakat September lalu, manakala terdapat hanya 650,000 kereta secara keseluruhan.
Pemandu memerlukan membayar 20,000 dolar Singapura (RM66,998) pada harga permit sekarang untuk membeli dan mengendalikan motosikal paling murah berharga 5,000 dolar Singapura (RM16,749).

Pensyarah sains politik di Universiti Pengurusan Singapura, Nathan Peng berkata, ia akan menjejaskan pekerja penghantaran yang menggunakan motosikal murah di negara itu.
Pada masa ini, pembaharuan permit sedia ada memerlukan kos sehingga 11,000 dolar Singapura (RM36, 849). Ia adalah lebih murah daripada kos permit baharu tetapi kira-kira enam kali ganda lebih tinggi berbanding sedekad lalu. – Agensi


Tergamak buang janin dalam tandas masjid
Oleh NIK NUR IZZATUL HAZWANI NIK ADNAN

27 Oktober 2022, 8:12 pm
KEMAMAN – Seorang pekerja am tergamam menemukan janin cukup sifat bersama uri sewaktu melakukan kerja-kerja pembersihan tandas wanita di Masjid Kampung Labohan, Kerteh di sini hari ini.
Kariza Muda, 49, memberitahu, dia menemui janin dianggarkan berusia empat bulan itu di lantai tandas wanita berkenaan pada pukul 12.15 tengah hari.
“Saya ternampak objek tersebut sewaktu mahu memulakan kerja-kerja mencuci berkenaan.
“Walaupun kecil, janin tersebut sudah mempunyai struktur kepala, tangan dan kaki yang lengkap. Terkedu saya sebentar melihatnya,” katanya ketika ditemui di Masjid Labohan, Kerteh di sini hari ini.
Kariza berkata, dia kemudiannya memaklumkan penemuan janin tersebut kepada ahli jawatankuasa masjid berkenaan dan polis.
Sementara itu, Ketua Polis Daerah Kemaman, Superitendan Hanyan Ramlan berkata, pemeriksaan pihaknya yang tiba di lokasi kejadian pada pukul 3 petang mengesahkan objek itu janin.

Tambah beliau, janin tersebut telah dibawa ke Unit Forensik Hospital Kemaman di sini untuk tindakan lanjut.
“Pemeriksaan televisyen litar tertutup (CCTV) yang terdapat di kawasan masjid sedang dilakukan selain klinik-klinik berhampiran bagi mengesan wanita yang keguguran.
“Kes disiasat mengikut Seksyen 318 Kanun Keseksaan kerana menyembunyikan kelahiran,” katanya. – KOSMO! ONLINE


Pertama kali orang sesat di Gua Tempurung
Oleh LUQMAN RIDHWAN MOHAMED NOR

27 Oktober 2022, 8:00 pm
GOPENG – Insiden 30 kru penggambaran terperangkap di kawasan hutan berhampiran pintu belakang Gua Tempurung kelmarin hanyalah disebabkan panik dan tiada perkara serius.
Menurut Eksekutif Pentadbiran Gua Tempurung, Norhayati Mohamad Yusop, kesemua kru tersebut menjalani penggambaran di pintu belakang Gua Tempurung yang mana ia hanya boleh diakses menggunakan kenderaan pacuan empat roda (4WD).
Dia berkata, mereka ke lokasi penggambaran menggunakan jalan kampung, sebelum melalui anak sungai menggunakan kenderaan 4WD.
“Lokasi dituju itu pula kawasan kering, namun hujan lebat semalam menyebabkan air sungai tersebut naik dan pihak produksi bimbang serta berasa cemas untuk pulang ke jalan utama selepas sesi penggambaran selesai kerana mereka harus menempuh anak sungai tersebut.
“Kru penggambaran itu cemas lalu menghubungi Talian Kecemasan Negara 999, menyebabkan anggota penyelamat dari beberapa balai bomba tiba di lokasi berkenaan.
“Mereka ditemui di luar gua, bukan terperangkap di dalamnya sebagaimana dilaporkan,” katanya ketika dihubungi Kosmo! semalam.

KEJADIAN kru penggambaran filem terperangkap akibat hujan lebat pertama kali berlaku di Gua Tempurung kelmarin.
Media kelmarin melaporkan seramai 30 daripada 80 kru penggambaran filem Bursting Point terperangkap di Gua Tempurung selepas kawasan tersebut dinaiki air.
Pada masa sama, Norhayati berkata, kru penggambaran tersebut telah berada di sana sejak awal bulan ini sehinggalah awal bulan depan, dengan Gua Tempurung ditutup ketika ini kepada umum bagi tujuan tersebut.
“Pelbagai langkah keselamatan telah diambil bagi memastikan keselamatan mereka, antaranya menggunakan khidmat Angkatan Pertahanan Awam Kampar selain renjer gua kami bersedia di lokasi,” katanya.
Tambahnya, pihaknya sentiasa memantau kawasan laluan air bagi pelancong yang ingin melakukan aktiviti air berkenaan dan menutupnya sekiranya keadaan tidak mengizinkan untuk kunjungan orang ramai.
Katanya, masa kemasukan yang dibenarkan bagi melakukan aktiviti air (wet tour) di Gua Tempurung hanyalah dari pukul 9 hingga 10.30 pagi.
“Setiap hari, ketua renjer kami akan masuk dahulu ke laluan untuk memantau dan memastikan tahap paras air di dalam gua sesuai dan selamat untuk dilalui semua,” katanya. -KOSMO! ONLINE


PRU15: Warga Felda terus setia, jadi deposit tetap BN
Oleh ABDUL RASHID ABDUL RAHMAN

27 Oktober 2022, 7:17 pm
BERA – Perdana Menteri, Datuk Seri Ismail Sabri Yaakob berkata, warga Felda begitu setia kepada kerajaan sekali gus terus menjadi deposit tetap kerajaan Barisan Nasional (BN) dalam Pilihan Raya Umum ke-15 (PRU15).
Beliau berkata, walaupun berlaku tsunami politik disebabkan isu tertentu dalam Pilihan Raya Umum ke-14 namun masih ramai peneroka terus menyokong kerajaan BN.
“Saya harap (warga Felda) terus kekal menjadi penyokong setia kepada kerajaan BN bagi memastikan BN memerintah semula dengan majoriti.
“Saya beri jaminan apabila kita menang besar, kuasai Putrajaya, politik stabil, ekonomi bertambah baik, yang untung adalah tuan puan selaku rakyat,” katanya pada majlis Himpunan Keluarga Felda Teguh Bersama di Felda Mayam, di sini hari ini.
Pada majlis itu, Ismail Sabri turut menyampaikan anugerah kepada warga Felda serta melancarkan buku Menempa Kejayaan mengenai kegemilangan Felda.
Menurut Ismail Sabri, dalam memilih kerajaan pengundi harus memilih kerajaan yang terbukti mampu membantu rakyat sepertimana BN yang telah membangunkan negara sejak dahulu.

Katanya, selain memilih kerajaan yang diperintah oleh BN kerajaan negeri juga harus selari daripada BN bagi memastikan segala program dapat dilakukan dengan baik dan lancar.
Beliau berkata, rakyat harus melihat kembali pemerintahan kerajaan Pakatan Harapan yang banyak menyekat program-program yang memberikan faedah kepada rakyat seperti Laluan Rel Pantai Timur (ECRL) dan sebagainya.
Malah katanya, kerajaan PH juga telah memotong banyak bantuan yang diberikan kepada rakyat seperti insentif kepada nelayan dan petani serta peruntukan yang memberikan manfaat kepada rakyat.
“Kalau tuan hendak buat perbandingan ialah satu merupakan kerajaan yang memberi keutamaan kepada rakyat dan satu lagi (kerajaan) yang tidak menjaga kebajikan rakyat,” katanya.
Sementara itu, beliau berkata, Felda yang pernah berada di puncak kegemilangan tetapi terpaksa menempuh pelbagai ujian berada pada landasan yang betul untuk menempa pelbagai kejayaan.
Ujarnya, berkat sokongan daripada kerajaan dan berkat usaha pengurusan Felda, pelan pemulihan Felda telah menunjukkan hasil,”ujarnya. – KOSMO! ONLINE


Pengurus Prap FC kongsi rahsia menang Liga Fantasi
Oleh SOPI SAMAILE

27 Oktober 2022, 8:25 pm
OMAR
Daftar pasukan kedua buahkan hasil lumayan
PELABURAN pengurus, Omar Noorrashid untuk mendaftarkan pasukan kedua pada Liga Fantasi Kosmo! nyata menjadi apabila berjaya muncul sebagai pemenang mingguan buat kali ketiga.
Selepas perlis fc pernah memenangi hadiah mingguan sebanyak dua kali, kini giliran pasukan kedua, Perlis United Club terpilih sebagai pemenang.
“Daripada apa yang saya tengok, masih ada pasukan lain yang merekodkan mata lebih tinggi daripada pasukan saya. Tetapi mungkin ini rezeki saya untuk menang buat kali ketiga.
“Sudah pasti saya gembira dan juga rasa teruja apabila kali ini giliran Perlis United Club muncul pemenang mingguan. Apa pun, keputusan saya untuk mendaftarkan pasukan kedua sudah pun membuahkan hasil.
“Saya puas apabila menang perlawanan mingguan lebih daripada sekali. Yuran pendaftaran pun sudah dapat balik dan kemenangan ini menjadikan saya lebih bersemangat untuk cuba merebut kejayaan pada minggu akan datang,” katanya.

MOHAMMAD AMIRRUL
Pengalaman 10 tahun jadi taruhan
RANCANGAN teliti setiap minggu membawa tuah kepada Mohammad Amirrul Ahmad Mokthar untuk muncul sebagai pemenang tertinggi Liga Fantasi Kosmo!.
Pengalaman 10 tahun dalam Fantasy Premier League (FPL) tidak memberi masalah kepada Amirul untuk mencongak strategi permainan sekali gus bertekad untuk memburu mata tertinggi.
“Ini kali kedua saya sertai Liga Fantasi Kosmo! dan saya akui bukan mudah untuk berada di tangga teratas carta mingguan atau keseluruhan.
“Jadi percaturan pemilihan pemain haruslah dibuat dengan baik sekiranya tidak ketinggalan dalam carta. Macam saya, adalah fokus adalah untuk memburu mata keseluruhan jadi tidak boleh tukar pemain terlalu ramai.
“Untuk minggu lalu, saya menggunakan cip ‘Free Hit’, jadi sedikit sebanyak membantu saya mengatur strategi permainan,” katanya.

SYAHRIL
Prap FC kongsi rahsia kemenangan GW12
PENGURUS pasukan PRAP FC, Syahril Azmy Isa berkongsi rahsia kejayaannya berjaya memenangi mata mingguan tertinggi buat kali kedua dalam penyertaan saingan Liga Fantasi Kosmo!.
Bagi Syahril, dia tidak terburu-buru dalam membuat keputusan, sebaliknya merencana strategi untuk tiga perlawanan seterusnya dengan membuat kajian untuk setiap gerakan.
“Saya banyak rujuk kepada YouTube, podcast (audio siar) dan kadang-kadang ada lihat sidang akhbar sehari sebelum perlawanan untuk dapatkan maklumat terkini setiap pasukan.
“Kadang-kadang ada berlakunya perubahaan saat akhir contohnya pemain alami kecederaan. Rugi kalau kita dah transfer awal dan terpaksa tukar semula ganti pemain lain.
“Cara saya adalah saya fikir tiga perlawanan ke hadapan untuk cuba kekalkan pungutan mata. Saya cuba juga kelainan dengan letak (Wilfried) Zaha sebagai kapten,” jelasnya.

ALI
Kekal setia jadikan Haaland kapten Republik Sg.Buloh
SETIA mempertaruhkan Erling Haaland sebagai kapten pasukan merupakan satu tindakan tepat buat pengurus FPL, Ali Ahmad apabila menjadi antara lima pemenang mata tertinggi mingguan Liga Fantasi Kosmo! 2022/23.
Katanya, prestasi memukau Haaland pada setiap minggu memberi keyakinan kepadanya untuk mengumpul mata tertinggi.
“Ini kali pertama saya sertai Liga Fantasi Kosmo! kerana terlihat iklan yang dibuat dalam keratan akhbar. Memang tak jangka mampu menjadi antara mata tertinggi mingguan minggu lalu.
“Kalau ikut strategi saya, perancangan saat-saat akhir adalah terbaik kerana ketika itu kita dapat melihat pemain yang benar-benar cergas untuk diturunkan.
“Macam minggu lepas, banyak pemain tak dapat diturunkan jadi cip ‘Free Hit’ adalah pilihan terbaik. Mungkin pemilihan kapten pasukan, Haaland membantu meraih mata tertinggi,” katanya.

MOHD. FAUZEE
Nikmati kemenangan selepas 10 percubaan
HASRAT untuk meraih antara mata mingguan tertinggi Liga Fantasi Kosmo! akhirnya tercapai bagi Mohd. Fauzee Mohammad Fadeli untuk saingan minggu ke-12 (GW12).
Pengurus pasukan Kucing Mentel FC itu terpaksa berkorban dengan menolak lebih daripada 30 mata semata-mata merombak senarai pemainnya disebabkan tiada aksi membabitkan Arsenal dan Manchester City.
Ternyata, ia membuahkan hasil apabila taktikal lima pertahanan daripada dua pasukan dan penjaga gol Liverpool iaitu Alisson meraih mata maksimum.
“Saya guna tiga pertahanan Newcastle (United), dua pertahanan Liverpool dan Alisson. Lagi menjadi apabila saya letak (Kieran) Trippier sebagai kapten.
“Saya cuba taktikal permainan habis awal dan benteng kebal. Percubaan kali ke-10 barulah menjadi, mungkin sebab sebelum ini pertahanan Liverpool asyik bolos,” kata pengurus dari Klang, Selangor itu.


China dituduh tubuh balai polis haram di Belanda
Oleh KOSMO!

27 Oktober 2022, 8:30 pm
AMSTERDAM – Kementerian Luar Belanda menjalankan siasatan berhubung laporan kewujudan dua balai polis haram oleh China di negara itu, bertujuan untuk membanteras penentang politik Beijing, lapor laman berita Wion News semalam.
Media Belanda melaporkan, balai polis China di Amsterdam dan Rotterdam itu ditubuhkan untuk menawarkan bantuan diplomatik tetapi tidak diisytiharkan kepada kerajaan Belanda.
“Balai polis ini digunakan untuk menutup mulut penentang politik China,” kata stesen penyiar RTL dan laman web penyiasatan Follow The Money yang memetik keterangan seorang penentang China di Belanda.
Kementerian Luar China berkata, laporan itu palsu dan menambah bahawa ‘stesen perkhidmatan’ itu ditubuhkan bertujuan untuk membantu rakyatnya di luar negara dalam beberapa perkara seperti memperbaharui lesen memandu.
Belanda bagaimanapun mengambil serius dakwaan tersebut.
“Kementerian luar sedang menyiasat aktiviti yang dipanggil balai polis ini. Apabila kami mendapat maklumat secara lebih jelas mengenai perkara ini, tindakan sewajarnya akan diambil.

“Memang benar bahawa kami tidak dimaklumkan mengenai balai ini melalui saluran diplomatik,” kata jurucakap kementerian luar Belanda, Maxime Hovenkamp kepada agensi berita AFP. – Agensi


Tiga laporan polis babit kes ah long Singapura diterima
Oleh NOR SHAFAWATI YUP

27 Oktober 2022, 8:59 pm
SEREMBAN – Polis Negeri Sembilan telah menerima tiga laporan polis berkaitan kejadian membakar kenderaan di pekarangan rumah yang dipercayai didalangi sindiket pinjaman ah long dari Singapura sejak 21 Oktober lalu hingga semalam.
Ketua Polis Negeri Sembilan, Deputi Komisioner Ahmad Dzaffir Mohd. Yusoff berkata, pihak polis memandang serius apa jua kes walaupun membabitkan suspek ah long yang berada di luar negara.
“Dari 21 hingga 26 Oktober lalu, Polis Kontinjen Negeri Sembilan menerima tiga laporan berkaitan kejadian bakar kenderaan di pekarangan rumah.
“Ia dipercayai membabitkan sindiket pinjaman ah long dan difahamkan didalangi suspek yang berpangkalan di negara jiran,” katanya dalam kenyataan di sini hari ini.
Ahmad Dzaffir berkata, kes berkenaan disiasat mengikut Seksyen 436 Kanun Keseksaan dan jika sabit kesalahan boleh dipenjara selama tempoh 20 tahun dan denda.
“Polis Diraja Malaysia (PDRM) masih menjalankan siasatan untuk mengenal pasti suspek yang terlibat dan akan mendapatkan bantuan Polis Antarabangsa (Interpol).

“Kita juga mengguna pakai peruntukan undang-undang yang ada seperti Akta 25 (Peruntukan-Peruntukan Khas) Saman dan Waran 1971 bagi mengesan dan mendakwa suspek jika berada di negara jiran,” katanya.
Semalam Kosmo! melaporkan ah long dari Singapura semakin berani dengan bertindak mencurah petrol dan membakar sebuah rumah di Taman Seremban Tiga, di sini sehingga memusnahkan sebuah kereta jenis Mercedes.
Kejadian pada pukul 2 pagi itu ketika enam beranak termasuk dua warga emas sedang lena tidur sebelum dikejutkan oleh jiran yang memaklumkan kebakaran itu.
Seorang lelaki yang hanya ingin dikenali sebagai Wong, 44, berkata, adik lelaki bongsunya yang berusia 30 tahun bekerja di Singapura sebagai penjual telefon bimbit telah meminjam wang dengan ah long dari negara jiran itu sejak dua minggu lalu.
Sebelum kejadian ah long tersebut telah meninggalkan nota amaran supaya membayar wang yang dipinjam berserta nombor telefon Singapura. – KOSMO! ONLINE